SK Úradný vestník Európskej únie L 137/1

Predpis Európskej hospodárskej komisie Organizácie Spojených národov (EHK OSN) č. 48 – Jednotné ustanovenia o homologizácii vozidiel z hľadiska montáže zariadení na osvetlenie a svetelnú signalizáciu

Dodatok 47: Predpis č. 48

Revízia 4 (vrátane zmeny 1)

Zahŕňa všetky platné znenia vrátane:

série zmien 03 – dátum nadobudnutia platnosti: 10. október 2006.

OBSAH

PREDPIS

1. Rozsah pôsobnosti

2. Definície

3. Žiadosť o homologizáciu

4. Homologizácia

5. Všeobecné špecifikácie

6. Konkrétne špecifikácie

7. Zmeny a rozšírenie homologizácie typu vozidla alebo montáže jeho zariadenia na osvetlenie a svetelnú signalizáciu

8. Zhoda výroby

9. Sankcie v prípade nezhody výroby

10. Definitívne zastavenie výroby

11. Názvy a adresy technických služieb zodpovedných za vykonávanie homologizačných skúšok a názvy a adresy správnych orgánov

12. Prechodné ustanovenia

PRÍLOHY

Príloha 1 Oznámenie o homologizácii alebo odmietnutí alebo rozšírení alebo odobratí homologizácie alebo o definitívnom zastavení výroby typu vozidla z hľadiska montáže zariadení na osvetlenie a svetelnú signalizáciu podľa predpisu č. 48

Príloha 2 Usporiadanie homologizačných značiek

Príloha 3 Povrchy svietidiel, referenčná os a stred, uhly geometrickej viditeľnosti

Príloha 4 Viditeľnosť červeného svetla smerom dopredu a bieleho svetla smerom dozadu

Príloha 5 Stavy zaťaženia, ku ktorým sa prihliada pri stanovení zmien vertikálnej orientácie stretávacieho svetlometu

Príloha 6 Meranie zmien sklonu stretávacieho svetla ako funkcie zaťaženia

Príloha 7 Označenie stanoveného základného nastavenia podľa bodu 6.2.6.1.1. tohto predpisu

Príloha 8 Ovládače zariadenia na korekciu sklonu svetlometov podľa bodu 6.2.6.2.2 tohto predpisu

Príloha 9 Kontrola zhody výroby

Príloha 10 Príklady voľby zdroja svetla

Príloha 11 Viditeľnosť nápadného označenia dozadu a zo strany vozidla

1. ROZSAH PÔSOBNOSTI

Tento predpis sa vzťahuje na homologizáciu motorových vozidiel určených na prevádzku na pozemných komunikáciách s karosériou alebo bez nej, s minimálne štyrmi kolesami a s najvyššou konštrukčnou rýchlosťou vyššou ako 25 km/h a homologizáciu ich prípojných vozidiel, s výnimkou koľajových vozidiel, poľnohospodárskych alebo lesníckych traktorov a strojov a vozidiel pre verejné práce.

2. DEFINÍCIE

Na účely tohto predpisu:

2.1. „Homologizáciou vozidla“ sa rozumie homologizácia typu vozidla z hľadiska počtu a spôsobu montáže zariadení na osvetlenie a svetelnú signalizáciu.

2.2. „Typom vozidla z hľadiska montáže zariadenia na osvetlenie a svetelnú signalizáciu“ sa rozumejú vozidlá, ktoré sa navzájom nelíšia v podstatných hľadiskách uvedených v bodoch 2.2.1 až 2.2.4.

Podobne sa za „vozidlá rôzneho typu“ nepovažujú: vozidlá, ktoré sa odlišujú v zmysle bodov 2.2.1 až 2.2.4, ale nie v takej miere, že dôjde k zámene druhu, počtu, umiestnenia a geometrickej viditeľnosti svietidiel a sklonu stretávacieho svetla predpísaného pre príslušný typ vozidla, a vozidlá, na ktorých sú namontované alebo na ktorých chýbajú nepovinné svietidlá:

2.2.1. rozmery a vonkajší tvar vozidla;

2.2.2. počet a umiestnenie jednotlivých zariadení;

2.2.3. systém korekcie sklonu svetlometov;

2.2.4. systém zavesenia náprav.

2.3. „Priečnou rovinou“ sa rozumie vertikálna rovina kolmá k pozdĺžnej strednej rovine vozidla.

2.4. „Nezaťaženým vozidlom“ sa rozumie vozidlo bez vodiča, posádky, cestujúcich alebo nákladu, avšak s plnou nádržou paliva, náhradným kolesom a s normálnou výbavou náradia.

2.5. „Zaťaženým vozidlom“ sa rozumie vozidlo naložené v rámci svojej technicky prípustnej maximálnej konštrukčnej hmotnosti stanovenej výrobcom vozidla, ktorý tiež stanoví jej rozloženie na nápravy podľa metódy opísanej v prílohe 5.

2.6. „Zariadením“ sa rozumie časť alebo sústava častí používaných na výkon jednej alebo viacerých funkcií.

2.7. „Svietidlom“ sa rozumie zariadenie určené na osvetlenie vozovky alebo na vyžarovanie svetelného signálu ostatným užívateľom vozovky. Zariadenia na osvetlenie zadnej registračnej tabuľky a odrazové sklá sa tiež považujú za svietidlá. Na účely tohto predpisu sa zadné registračné tabuľky vyžarujúce svetlo a systém osvetlenia prevádzkových dverí podľa ustanovení predpisu č. 107 na vozidlách kategórie M2 a M3 nepovažujú za svietidlá.

2.7.1. Zdroj svetla (1)

2.7.1.1. „Zdrojom svetla“ sa rozumie jeden alebo viac prvkov viditeľného žiarenia, ktoré môžu byť zmontované s jedným alebo viacerými priehľadnými krytmi a so základňou pre mechanické a elektrické spojenie.

Zdroj svetla môže byť tvorený aj vonkajším výstupom svetlovodu, ako časti distribuovaného systému osvetlenia alebo svetelnej signalizácie, ktorý nemá zabudované vonkajšie krycie sklá.

2.7.1.1.1. „Vymeniteľným zdrojom svetla“ sa rozumie zdroj svetla, ktorý sa môže vložiť do držiaka svojho zariadenia a odstrániť z neho bez nástroja.

2.7.1.1.2. „Nevymeniteľným zdrojom svetla“ sa rozumie zdroj svetla, ktorý sa môže vymeniť len spolu s výmenou zariadenia, v ktorom je zdroj svetla pripevnený.

V prípade modulu zdroja svetla: zdroj svetla, ktorý sa môže vymeniť len spolu s výmenou modulu zdroja svetla, v ktorom je zdroj svetla pripevnený.

2.7.1.1.3. „Modulom zdroja svetla“ sa rozumie optická časť zariadenia, ktorá je špecifická pre toto zariadenie, obsahuje jeden alebo niekoľko nevymeniteľných zdrojov svetla a môže sa zo zariadenia odstrániť len s použitím nástroja(-ov). Modul zdroja svetla je konštruovaný tak, že bez ohľadu na použitie nástroja(-ov), nie je možné ho zameniť s iným vymeniteľným homologizovaným zdrojom svetla.

2.7.1.1.4. „Vláknovým zdrojom svetla“ (žiarovka) sa rozumie zdroj svetla, ktorého prvkom viditeľného žiarenia je jedno alebo niekoľko žeravých vlákien produkujúcich tepelné žiarenie.

2.7.1.1.5. „Svetelným zdrojom s plynovou výbojkou“ sa rozumie zdroj svetla, ktorého prvkom viditeľného žiarenia je výbojkový oblúk produkujúci elektroluminescenciu/fluorescenciu.

2.7.1.1.6. „Diódou emitujúcou svetlo“ (LED) sa rozumie zdroj svetla, ktorého prvkom viditeľného žiarenia je jeden alebo niekoľko polovodičových priechodov produkujúcich injekčnú luminiscenciu/fluorescenciu.

2.7.1.2. „Elektronickým regulačným zariadením zdroja svetla“ sa rozumie jeden alebo niekoľko komponentov medzi napájaním a zdrojom svetla na reguláciu napätia a/alebo elektrického prúdu zdroja svetla.

2.7.1.2.1. „Predradníkom“ sa rozumie elektronické regulačné zariadenie zdroja svetla medzi napájaním a zdrojom svetla na stabilizovanie elektrického prúdu zdroja svetla s plynovou výbojkou.

2.7.1.2.2. „Ignitorom“ (zapaľovacia elektróda) sa rozumie elektronické regulačné zariadenie zdroja svetla na spustenie oblúka zdroja svetla s plynovou výbojkou.

2.7.2. „Rovnocennými svietidlami“ sa rozumejú svietidlá s rovnakou funkciou, schválené v štáte registrácie vozidla; takéto svietidlá môžu mať vlastnosti odlišné od vlastností svietidiel, ktorými je vozidlo vybavené pri svojej homologizácii, za predpokladu, že vyhovujú požiadavkám stanoveným týmto predpisom.

2.7.3. „Samostatnými svietidlami“ sa rozumejú zariadenia, ktoré majú samostatné svietiace plochy (2) samostatné zdroje svetla a samostatné puzdrá.

2.7.4. „Skupinovými svietidlami“ sa rozumejú zariadenia, ktoré majú samostatné svietiace plochy (2) a samostatné zdroje svetla, avšak spoločné puzdro svietidla.

2.7.5. „Združenými svietidlami“ sa rozumejú zariadenia, ktoré majú samostatné svietiace plochy (2), avšak spoločný zdroj svetla a spoločné puzdro svietidla.

2.7.6. „Zlúčenými svietidlami“ sa rozumejú zariadenia, ktoré majú samostatné zdroje svetla alebo jediný zdroj svetla fungujúci rôznymi spôsobmi (napr. optické, mechanické, elektrické rozdiely), celkom alebo čiastočne spoločné svietiace plochy (3) a spoločné puzdro svietidla.

2.7.7. „Jednoúčelovým svietidlom“ sa rozumie časť zariadenia, ktoré zabezpečuje jednotlivú funkciu osvetlenia alebo svetelnej signalizácie.

2.7.8. „Zakrývateľným svietidlom“ sa rozumie svietidlo, ktoré je možné sčasti alebo úplne skryť, keď je nie používané. Toto možno dosiahnuť buď pohyblivým krytom, premiestnením svietidla, alebo akýmkoľvek iným vhodným spôsobom. Výraz „zasúvateľný“ sa používa konkrétne na označenie zakrývateľného svietidla, ktoré sa môže zasunúť do karosérie.

2.7.9. „Diaľkovým (hlavným) svetlometom“ sa rozumie svietidlo používané na osvetľovanie vozovky na veľkú vzdialenosť pred vozidlom.

2.7.10. „Stretávacím (tlmeným) svetlometom“ sa rozumie svietidlo používané na osvetlenie vozovky pred vozidlom bez toho, aby nepatrične oslňovalo alebo iným nevhodným spôsobom obťažovalo vodiča prichádzajúceho z opačného smeru alebo iných účastníkov cestnej premávky.

2.7.11. „Smerovým svietidlom“ sa rozumie svietidlo používané na upozornenie ostatných účastníkov cestnej premávky, že vodič zamýšľa zmeniť smer vpravo alebo vľavo.

Smerové svietidlo alebo svetlá môžu byť použité aj podľa ustanovení predpisu č. 97.

2.7.12. „Brzdovým svietidlom“ sa rozumie svietidlo upozorňujúce ostatných účastníkov cestnej premávky nachádzajúcich sa za vozidlom, že pozdĺžny pohyb vozidla je úmyselne spomaľovaný.

2.7.13. „Zariadením na osvetlenie zadnej registračnej tabuľky“ sa rozumie zariadenie používané na osvetlenie priestoru určeného pre zadnú registračnú tabuľku; môže sa skladať z niekoľkých optických komponentov.

2.7.14. „Predným obrysovým svietidlom“ sa rozumie svietidlo používané na označenie prítomnosti vozidla a jeho šírky pri pohľade spredu.

2.7.15. „Zadným obrysovým svietidlom“ sa rozumie svietidlo používané na označenie prítomnosti vozidla a jeho šírky pri pohľade zozadu.

2.7.16. „Odrazovým sklom“ sa rozumie zariadenie používané na označenie prítomnosti vozidla odrazom svetla vyžarovaným zdrojom svetla, ktorý nie je spojený s vozidlom, pričom pozorovateľ je v blízkosti tohto svetelného zdroja.

Na účely tohto predpisu sa za odrazové sklá nepovažujú:

2.7.16.1. registračné tabuľky so spätným odrazom;

2.7.16.2. označenia so spätným odrazom uvedené v ADR (Európska dohoda o medzinárodnej cestnej doprave nebezpečného nákladu);

2.7.16.3. iné tabuľky a označenia so spätným odrazom, ktoré sa podľa predpisov jednotlivých štátov musia používať v prípade určitých kategórií vozidiel alebo pri určitých spôsoboch prevádzky;

2.7.16.4. materiály so spätným odrazom homologizované ako trieda D alebo E podľa predpisu č. 104 a používané na iné účely v súlade s požiadavkami jednotlivých štátov, napr. na účely reklamy.

2.7.17. „Nápadným označením“ sa rozumie zariadenie určené na zvýšenie viditeľnosti pri pohľade zboku alebo zozadu odrazom svetla vyžarovaného zo svetelného zdroja, ktorý nie je spojený s vozidlom, pričom pozorovateľ je v blízkosti tohto svetelného zdroja.

2.7.17.1. „Obrysovým označením“ sa rozumie nápadné označenie určené na vyznačenie horizontálnych a vertikálnych rozmerov (dĺžka, šírka a výška) vozidla.

2.7.17.1.1. „Úplným obrysovým označením“ sa rozumie obrysové označenie, ktoré vyznačuje obrys vozidla spojitou čiarou.

2.7.17.1.2. „Čiastočným obrysovým označením“ sa rozumie obrysové označenie, ktoré vyznačuje horizontálny rozmer vozidla spojitou čiarou a vertikálny rozmer označením jeho horných rohov.

2.7.17.2. „Líniovým označením“ sa rozumie nápadné označenie určené na vyznačenie horizontálnych rozmerov (dĺžka a šírka) vozidla spojitou čiarou.

2.7.18. „Svetelným výstražným signálom“ sa rozumie súbežná činnosť všetkých smerových svetiel určitého vozidla upozorňujúcich na zvláštne nebezpečenstvo, ktoré vozidlo dočasne predstavuje pre ostatných účastníkov cestnej premávky.

2.7.19. „Predným hmlovým svietidlom“ sa rozumie svietidlo používané na zlepšenie osvetlenia vozovky pri hmle, snežení, hustom daždi alebo v mračnách prachu.

2.7.20. „Zadným hmlovým svietidlom“ sa rozumie svietidlo používané na zlepšenie viditeľnosti vozidla zozadu pri hustej hmle.

2.7.21. „Spätným svietidlom“ sa rozumie svietidlo používané na osvetlenie vozovky za vozidlom a upozornenie ostatných účastníkov cestnej premávky, že vozidlo cúva alebo bude cúvať.

2.7.22. „Parkovacím svietidlom“ sa rozumie svietidlo používané na signalizáciu prítomnosti stojaceho vozidla v zastavanej oblasti. V tomto prípade nahrádza predné a zadné obrysové svietidlá.

2.7.23. „Doplnkovým obrysovým svietidlom“ sa rozumie svietidlo zabudované čo najbližšie k najvzdialenejšiemu vonkajšiemu okraju v rámci šírky vozidla a čo možno najbližšie k vrcholu vozidla a určené na zreteľné označenie jeho celkového šírky. Toto svietidlo dopĺňa v prípade určitých motorových a prípojných vozidiel predné a zadné obrysové svietidlá vozidla tým, že zvlášť upozorňuje na ich rozmery.

2.7.24. „Bočným obrysovým svietidlom“ sa rozumie svietidlo používané na označenie prítomnosti vozidla pri pohľade zboku.

2.7.25. „Denným svietidlom“ sa rozumie svietidlo smerujúce dopredu slúžiace na zlepšenie viditeľnosti vozidla za jazdy cez deň (4).

2.7.26. „Uhlovým svietidlom“ sa rozumie svietidlo používané na prídavné osvetlenie tej časti vozovky, ktorá sa nachádza v blízkosti prednej hrany vozidla na strane, do ktorej bude vozidlo zatáčať.

2.7.27. „Reálnym svetelným tokom“ sa rozumie konštrukčná hodnota svetelného toku vymeniteľného svetelného zdroja. Môže sa dosiahnuť v rámci špecifikovaných tolerancií, keď je vymeniteľný svetelný zdroj napájaný prívodom energie pri predpísanom skúšobnom napätí, ako sa uvádza v údajovom liste svetelného zdroja.

2.8. „Plochou výstupu svetla“ sa v prípade „zariadenia na osvetlenie“, „zariadenia na svetelnú signalizáciu“ alebo v prípade odrazového skla rozumie celý vonkajší povrch alebo časť vonkajšieho povrchu priesvitného materiálu podľa vyjadrenia výrobcu zariadenia na výkrese v žiadosti o homologizáciu, pozri prílohu 3.

2.9. „Svietiaca plocha“ (pozri prílohu 3).

2.9.1. „Svietiacou plochou zariadenia na osvetlenie“ (body 2.7.9, 2.7.10, 2.7.19, 2.7.21 a 2.7.26) sa rozumie kolmý priemet celého otvoru odrazovej plochy, resp. „projekčných šošoviek“ (v prípade svetlometov s elipsoidnou odrazovou plochou) na priečnu rovinu. Ak zariadenie na osvetlenie nemá odrazovú plochu, použije sa definícia podľa bodu 2.9.2. Ak plocha výstupu svetla svietidla pokrýva len časť celého otvoru odrazovej plochy, berie sa do úvahy len priemet tejto časti.

V prípade stretávacieho svetlometu je svietiaca plocha obmedzená zdanlivou stopou svetelného rozhrania na rozptylovom skle. Ak sú odrazová plocha a rozptylové sklo vzájomne nastaviteľné, použije sa stredná poloha nastavenia.

2.9.2. „Svietiacou plochou zariadenia na svetelnú signalizáciu okrem odrazového skla“ (body 2.7.11 až 2.7.15, 2.7.18, 2.7.20 a 2.7.22 až 2.7.25) sa rozumie kolmý priemet svietidla do roviny kolmej na jeho referenčnú os a dotýkajúcu sa vonkajšej plochy výstupu svetla svietidla, pričom je tento priemet ohraničený hranami tienidiel umiestnených v tejto rovine. Tienidlá prepúšťajú len 98 % celkovej svetelnej intenzity v smere referenčnej osi.

Aby sa určili dolné, horné a priečne hranice svietiacej plochy, použijú sa len tienidlá s horizontálnymi alebo vertikálnymi hranami, aby sa overila vzdialenosť k najvzdialenejším okrajom vozidla a výška nad zemou.

Na iné aplikácie svietiacej plochy, napr. vzdialenosť medzi dvoma svietidlami alebo iné funkcie, sa použije tvar obvodu tejto svietiacej plochy. Tienidlá musia zostať rovnobežné, môže sa však použiť iné natočenie.

V prípade zariadenia na svetelnú signalizáciu, ktorého svietiaca plocha obklopuje úplne alebo čiastočne svietiacu plochu s inou funkciou alebo obklopuje neosvetlenú plochu, sa samotná svietiaca plocha môže považovať za plochu výstupu svetla.

2.9.3. „Svetelnou plochou odrazového skla“ (bod 2.7.16.) sa rozumie, ako uvádza žiadateľ počas postup homologizácie komponentu pre odrazové sklo, kolmý priemet odrazového skla do roviny kolmej na svoju referenčnú os a ohraničenú rovinami, priľahlými k daným najkrajnejším častiam optickej sústavy odrazového skla a rovnobežnými s touto osou. Na účely stanovenia spodného a horného okraju a bočných okrajov zariadenia sa zohľadňujú len roviny horizontálne a vertikálne.

2.10. „Zdanlivou plochou“ v určitom smere pozorovania je podľa požiadavky výrobcu alebo jeho riadne splnomocneného zástupcu kolmý priemet:

buď okraja svietiacej plochy premietnutého na vonkajší povrch rozptylového skla (a – b);

alebo plochy výstupu svetla (c – d);

do roviny kolmej k smeru pozorovania a dotyčnicovej k najprednejšiemu bodu rozptylového skla (šošovky) (pozri prílohu 3 tohto predpisu).

2.11. „Referenčnou osou“ (alebo „os referencie“) sa rozumie charakteristická os svietidla určená výrobcom (svietidla) ako referenčný smer (H = 0o, V = 0o) pre uhly poľa pri fotometrických meraniach a pre montáž svietidla na vozidlo.

2.12. „Referenčným stredom“ sa rozumie priesečník referenčnej osi s vonkajšou plochou výstupu svetla; určuje ho výrobca svietidla.

2.13. „Uhlami geometrickej viditeľnosti“ sa rozumejú uhly, ktoré ohraničujú pole minimálneho priestorového uhla, v ktorom musí byť viditeľná zdanlivá plocha svietidla. Táto oblasť priestorového uhla je vymedzená guľovými odsekmi, ktorých stred sa kryje s referenčným stredom svietidla a ich rovník je rovnobežný s vozovkou. Tieto odseky sú určované vo vzťahu k referenčnej osi. Horizontálne uhly β zodpovedajú zemepisnej dĺžke, vertikálne uhly α zemepisnej šírke. Vnútri uhlov geometrickej viditeľnosti nesmie byť pri pozorovaní z nekonečna žiadna prekážka brániaca šíreniu svetla z ktorejkoľvek časti zdanlivej plochy svietidla.

Ak sa meria bližšie k svietidlu, musí byť smer pozorovania rovnobežne posúvaný, aby sa dosiahla zhodná presnosť.

Vnútri uhlov geometrickej viditeľnosti sa neprihliada na prekážky, ak sa už vyskytli pri homologizácii typu svietidla.

Ak je po montáži svietidla ktorákoľvek časť zdanlivej plochy zakrytá akoukoľvek ďalšou časťou vozidla, musí byť overené, že nezakrytá časť svietidla stále spĺňa fotometrické hodnoty stanovené pre homologizáciu zariadenia ako optickej jednotky (pozri prílohu 3 tohto predpisu). Ak je však možné zmenšiť vertikálny uhol geometrickej viditeľnosti pod horizontálou na 5° (svietidlo nižšie než 750 mm nad zemou), fotometrická oblasť merania namontovanej optickej jednotky sa môže znížiť na 5° pod horizontálou.

2.14. „Najvzdialenejším vonkajším okrajom“ na ktorejkoľvek strane vozidla sa rozumie rovina rovnobežná s pozdĺžnou strednou rovinou vozidla dotýkajúca sa vonkajšieho bočného okraja vozidla, pričom sa neberie do úvahy presahovanie:

2.14.1. pneumatík v blízkosti ich bodu dotyku so zemou a prípojok na meranie tlaku v pneumatikách;

2.14.2. protišmykových zariadení, ak sú montované na kolesách;

2.14.3. spätných zrkadiel;

2.14.4. bočných smerových svetiel, doplnkových obrysových svetiel, predných a zadných obrysových svetiel, parkovacích svetiel, odrazových skiel a bočných obrysových svetiel;

2.14.5. colných plomb umiestnených na vozidle a zariadení na zaistenie a ochranu týchto plomb.

2.15. „Celkovou šírkou“ sa rozumie vzdialenosť medzi oboma vertikálnymi rovinami definovanými v bode 2.14.

2.16. „Samostatné a viacnásobné svietidlá“

2.16.1. „Samostatným svietidlom“ sa rozumie:

a) zariadenie alebo časť zariadenia, ktoré má jedinú osvetľovaciu alebo svetelno signalizačnú funkciu, jeden alebo niekoľko zdrojov svetla a jedinú zdanlivú (svietiacu) plochu v smere referenčnej osi, ktorá môže mať súvislý povrch alebo môže byť zložená z dvoch alebo viacerých rôznych častí, alebo

b) zostava dvoch nezávislých svietidiel, ktoré bez ohľadu na to, či sú alebo nie sú identické, majú rovnakú funkciu, obe sú homologizované ako typ svietidla „D“ a sú inštalované tak, aby priemety ich zdanlivých plôch v smere referenčnej osi zaberali minimálne 60 % plochy najmenšieho obdĺžnika opisujúceho priemety uvedených zdanlivých plôch v smere referenčnej osi.

2.16.2. „Dvoma svietidlami“ alebo „párnym počtom svietidiel“ sa rozumie jediná plocha výstupu svetla, ktorá má tvar pásu alebo pruhu, ak tento pás alebo pruh je umiestnený symetricky k pozdĺžnej strednej rovine vozidla a siaha na oboch stranách vozidla do vzdialenosti najmenej 0,4 m od najvzdialenejšieho okraja vozidla a jeho dĺžka je najmenej 0,8 m. Osvetlenie tejto plochy musí byť zabezpečené najmenej dvoma zdrojmi svetla umiestnenými čo najbližšie k jej okrajom. Plocha výstupu svetla môže byť vytváraná súborom jednotiek umiestnených vedľa seba tak, aby priemety čiastkových plôch výstupu svetla na priečnu rovinu predstavovali najmenej 60 % plochy najmenšieho obdĺžnika opísaného k priemetom uvedených jednotlivých plôch výstupu svetla.

2.17. „Vzdialenosťou medzi dvoma svietidlami“ nasmerovanými tým istým smerom sa rozumie najmenšia vzdialenosť medzi dvoma zdanlivými plochami v smere referenčnej osi. Ak vzdialenosť medzi svietidlami jednoznačne spĺňa požiadavky tohto predpisu, nie je potrebné stanoviť presné okraje zdanlivých plôch.

2.18. „Prevádzkovou kontrolkou“ sa rozumie optický alebo zvukový signál (alebo akýkoľvek obdobný signál) oznamujúci, že určité zariadenie bolo uvedené do činnosti a či funguje správne alebo nie.

2.19. „Kontrolkou zapojenia obvodu“ sa rozumie optický (alebo akýkoľvek podobný) signál oznamujúci, že určité zariadenie bolo uvedené do činnosti, ktorý však neoznamuje, či zariadenie funguje správne alebo nie.

2.20. „Nepovinným svietidlom“ sa rozumie svietidlo, ktorého montáž je ponechaná na uváženie výrobcu.

2.21. „Vozovkou“ sa rozumie povrch, na ktorom vozidlo stojí a ktorý by mal byť v zásade vodorovný.

2.22. „Pohyblivými časťami“ vozidla sa rozumejú tie panely karosérie alebo iné časti vozidla, ktorých poloha môže byť zmenená sklápaním, otáčaním alebo posúvaním bez použitia náradia. K týmto častiam nepatria sklopné kabíny nákladných vozidiel.

2.23. „Obvyklou polohou používania pohyblivej časti“ sa rozumie poloha(-y) pohyblivej časti, ktorá(-é) jej výrobca vozidla určí pre obvyklý spôsob prevádzky a pre parkovanie vozidla.

2.24. „Normálnym spôsobom prevádzky vozidla“ sa rozumie:

2.24.1. v prípade motorového vozidla stav, keď je vozidlo pripravené na pohyb, jeho hnací motor je v činnosti a jeho pohyblivé časti sú v obvyklých polohách podľa definície v bode 2.23;

2.24.2. v prípade prípojného vozidla stav, keď je prípojné vozidlo pripojené k ťažnému vozidlu, ktoré je v stave podľa bodu 2.24.1, a jeho pohyblivé časti sú v obvyklých polohách podľa definície v bode 2.23.

2.25. „Podmienkami parkovania vozidla“ sa rozumejú:

2.25.1. v prípade motorového vozidla stav, keď sa vozidlo nepohybuje, jeho hnací motor nie je v činnosti a jeho pohyblivé časti sú v obvyklých polohách podľa definície v bode 2.23;

2.25.2. v prípade prípojného vozidla stav, keď je prípojné vozidlo pripojené k ťažnému vozidlu, ktoré je v stave podľa bodu 2.25.1, a jeho pohyblivé časti sú v obvyklých polohách podľa definície v bode 2.23.

2.26. „Osvetlením zákrut“ sa rozumie svetelná funkcia, ktorá zabezpečuje lepšie osvetlenie v zákrutách.

3. ŽIADOSŤ O HOMOLOGIZÁCIU

3.1. Žiadosť o homologizáciu typu vozidla z hľadiska montáže zariadení na osvetlenie a svetelnú signalizáciu predkladá výrobca vozidla alebo jeho riadne splnomocnený zástupca.

3.2. K žiadosti musia byť v troch vyhotoveniach priložené nasledujúce doklady a údaje:

3.2.1. opis typu vozidla z hľadiska článkov uvedených v bodoch 2.2.1 až 2.2.4 spolu s údajmi o obmedzení zaťaženia, zvlášť maximálneho prípustného zaťaženia v batožinovom priestore;

3.2.2. zoznam zariadení, predpísaných výrobcom ako zariadenia na osvetlenie a svetelnú signalizáciu. Tento zoznam môže pre každú funkciu zahrňovať niekoľko typov zariadení. Každý typ musí mať oficiálne označenie (časť, typová homologizačná značka, meno výrobcu atď.); okrem toho môže byť v zozname pri každej funkcii uvedená prídavná poznámka „alebo rovnocenné zariadenie“;

3.2.3. dispozičný výkres zariadenia na osvetlenie a svetelnú signalizáciu ako celku s vyznačením umiestnenia jednotlivých zariadení na vozidle;

3.2.4. ak je potrebné overiť zhodu s pravidlami podľa tohto predpisu, musia byť priložené dispozičné výkresy pre každé jednotlivé svietidlo s vyobrazením svietiacej plochy podľa definície v bode 2.9, plochy výstupu svetla podľa definície v bode 2.8, referenčnej osi podľa definície v bode 2.11 a referenčného stredu podľa definície v bode 2.12. Tieto informácie sa nepožadujú pre svietidlo na osvetlenie zadnej registračnej tabuľky (bod 2.7.13);

3.2.5. žiadosť musí zahŕňať údaj o metóde zvolenej na vymedzenie zdanlivej plochy (pozri bod 2.10).

3.3. Technickej organizácii poverenej výkonom homologizačných skúšok sa odovzdá vozidlo v nezaťaženom stave vybavené kompletným súborom zariadení na osvetlenie a svetelnú signalizáciu podľa bodu 3.2.2, ktoré predstavuje typ vozidla, ktorý sa má homologizovať.

3.4. K dokumentácii na typovú homologizáciu musí byť priložený dokument podľa prílohy 1 tohto predpisu.

4. HOMOLOGIZÁCIA

4.1. Ak typ vozidla dodaný na homologizáciu podľa tohto predpisu spĺňa požiadavky tohto predpisu z hľadiska všetkých zariadení uvedených v zozname, udelí sa tomuto typu vozidla homologizácia.

4.2. Každému homologizovanému typu sa pridelí homologizačné číslo. Jeho prvé dve číslice (v súčasnosti 03, čo zodpovedá sérií zmien 03) označujú sériu zmien, ktorá zahŕňa najnovšie zásadné technické zmeny predpisu v čase udelenia homologizácie. Tá istá zmluvná strana nesmie to isté číslo prideliť inému typu vozidla ani rovnakému typu vozidla, ktoré je dodané s vybavením neuvedeným v zozname podľa bodu 3.2.2, okrem prípadov, na ktoré sa vzťahuje bod 7 tohto predpisu.

4.3. Správa o homologizácii alebo o rozšírení alebo odmietnutí homologizácie typu vozidla/časti podľa tohto predpisu sa oznámi zmluvným stranám dohody z roku 1958, ktoré uplatňujú tento predpis, prostredníctvom formulára podľa vzoru uvedeného v prílohe 1 k tomuto predpisu.

4.4. Na každé vozidlo zhodné s typom vozidla homologizovaným podľa tohto predpisu sa na viditeľnom a ľahko prístupnom mieste uvedenom v homologizačnom formulári umiestni medzinárodná homologizačná značka, ktorá sa skladá z:

4.4.1. kružnice, v ktorej je umiestnené písmeno „E“ s rozlišovacím číslom štátu, ktorý udelil homologizáciu (5);

4.4.2. čísla tohto predpisu, za ktorým nasleduje písmeno „R“, pomlčka a homologizačné číslo, ktoré sú umiestnené vpravo od kružnice predpísanej v bode 4.4.1.

4.5. Ak je vozidlo zhodné s typom vozidla homologizovaným podľa jedného alebo niekoľkých iných predpisov pripojených k Dohode v štáte, ktorý udelil homologizáciu aj podľa tohto predpisu, nemusí sa opakovať symbol predpísaný v bode 4.4.1; v takomto prípade sa čísla a ďalšie symboly podľa všetkých predpisov, podľa ktorých bola udelená homologizácia v štáte, ktorý udelil homologizáciu aj podľa tohto predpisu, umiestnia vo zvislých stĺpcoch vpravo od symbolu predpísaného v bode 4.4.1.

4.6. Homologizačná značka musí byť dobre čitateľná a nezmazateľná.

4.7. Homologizačná značka sa umiestni do blízkosti štítka s údajmi o vozidle, ktorý pripevňuje výrobca, alebo priamo naň.

4.8. V prílohe 2 tohto predpisu sú uvedené príklady usporiadania homologizačných značiek.

5. VŠEOBECNÉ ŠPECIFIKÁCIE

5.1. Zariadenia na osvetlenie a svetelnú signalizáciu musia byť namontované tak, aby si za normálnych podmienok používania podľa definícií v bodoch 2.24, 2.24.1 a 2.24.2 a napriek otrasom, ktorým môžu byť vystavené, zachovali vlastnosti predpísané týmto predpisom a umožnili vozidlu splniť požiadavky tohto predpisu. Zvlášť musí byť vylúčená možnosť neúmyselného porušenia nastavenia svietidiel.

5.2. Svietidlá uvedené v bodoch 2.7.9, 2.7.10 a 2.7.19 musia byť namontované tak, aby bolo možné ľahko nastaviť ich orientáciu.

5.3. V prípade všetkých zariadení na svetelnú signalizáciu vrátane tých, ktoré sú umiestnené na bočných stenách, musí byť referenčná os svietidla po jeho montáži na vozidlo rovnobežná s rovinou, na ktorej vozidlo stojí na vozovke; v prípade bočných odrazových skiel a bočných obrysových svetiel musí byť táto os zároveň kolmá k pozdĺžnej strednej rovine vozidla a v prípade všetkých ostatných zariadení na svetelnú signalizáciu musí byť rovnobežná s touto rovinou. V každom smere sa pripúšťa tolerancia ± 3°. Okrem toho musia byť dodržané akékoľvek osobitné pokyny výrobcu pre montáž.

5.4. V prípade, že neboli vydané osobitné pokyny, preskúša sa výška a orientácia svietidiel s nezaťaženým vozidlom stojacim na rovnej vodorovnej ploche pri podmienkach definovaných v bodoch 2.24, 2.24.1 a 2.24.2.

5.5. Ak neboli vydané osobitné pokyny, svietidlá vytvárajúce dvojicu musia:

5.5.1. byť namontované na vozidlo súmerne k pozdĺžnej strednej rovine (toto ustanovenie sa vzťahuje na vonkajšie geometrické tvary svietidla a nie na okraje jeho svietiacej plochy podľa bodu 2.9);

5.5.2. byť vzájomne súmerné vzhľadom na pozdĺžnu strednú rovinu; táto požiadavka neplatí pre vnútorné usporiadanie svietidla;

5.5.3. spĺňať tie isté kolorimetrické požiadavky a

5.5.4. mať v podstate zhodné fotometrické vlastnosti.

5.6. V prípade vozidiel, ktorých vonkajší tvar je nesúmerný, musia byť uvedené požiadavky splnené v takej miere, ako je to možné.

5.7. Skupinové, združené alebo zlúčené svietidlá

5.7.1. Svietidlá môžu byť zoskupené, združené alebo navzájom zlúčené za predpokladu, že sú splnené všetky požiadavky z hľadiska farby, umiestnenia, smerovania, geometrickej viditeľnosti, elektrického spojenia a prípadné iné požiadavky.

5.7.1.1. Ak sú však zoskupené brzdové svietidlá a smerové svietidlá, žiadna horizontálna alebo vertikálna priamka prechádzajúca priemetmi zdanlivých plôch týchto funkcií na rovine kolmej k referenčnej osi nesmie pretínať viac ako dve hraničné čiary oddeľujúce susediace plochy rôznej farby.

5.7.2. Ak je zdanlivá plocha samostatného svietidla zložená z dvoch alebo viacerých rôznych častí, musí spĺňať tieto požiadavky:

5.7.2.1. buď celková plocha priemetu rôznych častí na rovinu dotýkajúcu sa vonkajšieho povrchu priehľadného materiálu a kolmá k referenčnej osi zaberá minimálne 60 % najmenšieho štvoruholníka opisujúceho uvedený priemet alebo vzdialenosť medzi dvoma susediacimi/dotýkajúcimi sa rôznymi časťami nepresahuje 15 mm, keď sa meria kolmo k referenčnej osi.

5.8. Maximálna výška nad zemou sa meria od najvyššieho bodu a minimálna výška od najnižšieho bodu zdanlivej plochy v smere referenčnej osi.

V prípade stretávacieho svetlometu sa minimálna výška nad vozovkou meria od najnižšieho bodu činného výstupu optického systému (napr. od odrazovej plochy, rozptylového skla, projekčnej šošovky) nezávisle na jeho použití.

Ak (maximálna a minimálna) výška nad vozovkou jednoznačne spĺňa požiadavky tohto predpisu, nie je potrebné určovať presné okraje ktorejkoľvek plochy.

5.8.1. Umiestnenie sa z hľadiska šírky určuje vzhľadom na celkovú šírku od toho okraja zdanlivej plochy v smere referenčnej osi, ktorý je najvzdialenejší od strednej pozdĺžnej roviny vozidla, a pokiaľ ide o vzdialenosť medzi svietidlami, od vnútorných okrajov zdanlivej plochy v smere referenčnej osi.

Ak umiestnenie z hľadiska šírky jednoznačne spĺňa požiadavky tohto predpisu, nie je potrebné určovať presné okraje ktorejkoľvek plochy.

5.9. V prípade, že neboli vydané osobitné pokyny, žiadne svietidlá s výnimkou smerových svetiel a svetelného výstražného signálu a oranžových obrysových výstražných svetiel spĺňajúcich požiadavky bodu 6.18.7 nesmú svietiť prerušovaným svetlom.

5.10. Svietidlo podľa bodu 2.7 nesmie vyžarovať smerom dopredu žiadne červené svetlo, ktoré by mohlo vyvolať omyl, a smerom dozadu žiadne biele svetlo, ktoré by mohlo vyvolať omyl, s výnimkou svetla zo spätného svietidla. Do úvahy sa neberie svetelné zariadenie montované na osvetlenie interiéru vozidla. Táto podmienka sa v prípade pochybností overuje takto:

5.10.1. pokiaľ ide o viditeľnosť červeného svetla spredu, s výnimkou červeného najzadnejšieho obrysového bočného svietidla, zdanlivá plocha červeného svetla nesmie byť priamo viditeľná pre pozorovateľa, ktorý sa pohybuje v pásme 1 podľa prílohy 4;

5.10.2. pokiaľ ide o viditeľnosť bieleho svetla zozadu, plocha výstupu bieleho svetla nesmie byť priamo viditeľná pre pozorovateľa, ktorý sa pohybuje vnútri pásma 2 v priečnej rovine ležiacej vo vzdialenosti 25 m za vozidlom (pozri prílohu 4);

5.10.3. pásma 1 a 2 skúmané okom pozorovateľa sú vo svojich rovinách ohraničené: 5.10.3.1. na výšku dvoma horizontálnymi rovinami vo výške 1 m a 2,2 m nad zemou; 5.10.3.2. na šírku dvoma vertikálnymi rovinami, ktoré zvierajú dopredu, resp. dozadu uhol 15° smerom von od pozdĺžnej strednej roviny vozidla, prechádzajú bodom alebo bodmi dotyku vertikálnych rovín rovnobežných s pozdĺžnou strednou rovinou vozidla a vymedzujú celkovú šírku vozidla. Ak je bodov dotyku viac, najprednejší z nich sa použije pre prednú rovinu a najzadnejší pre zadnú rovinu.

5.11. Elektrickými spojeniami sa musí zabezpečiť, aby predné a zadné obrysové svietidlá, prípadne doplnkové obrysové svietidlá, prípadne bočné obrysové svietidlá a zariadenie na osvetlenie zadnej registračnej tabuľky mohli byť zapínané a vypínané len súčasne. Táto podmienka sa neuplatní, ak sa ako parkovacie svietidlá používajú predné a zadné obrysové svietidlá, ako aj bočné obrysové svietidlá v prípade, keď sú s týmito svietidlami združené alebo zlúčené a ak bočné obrysové môžu svietiť prerušovaným svetlom.

5.12. Elektrickými spojeniami sa musí zabezpečiť, aby diaľkové svetlomety, stretávacie svetlomety a predné hmlové svietidlá nemohli byť zapnuté, ak nie sú zároveň zapnuté svietidlá uvedené v bode 5.11. Splnenie tejto podmienky sa však nevyžaduje v prípade diaľkových svetlometov alebo stretávacích svetlometov, ak ich svetelná výstraha spočíva v prerušovanom rozsvecovaní diaľkových svetlometov v krátkych intervaloch alebo v prerušovanom rozsvecovaní stretávacích svetlometov v krátkych intervaloch alebo v striedavom rozsvecovaní stretávacích a diaľkových svetlometov v krátkych intervaloch.

5.13. Kontrolka

Ak je týmto predpisom predpísaná kontrolka zapojenia obvodu, môže byť nahradená „prevádzkovou“ kontrolkou.

5.14. Zakrývateľné svietidlá

5.14.1. S výnimkou diaľkových svetlometov, stretávacích svetlometov a predných hmlových svietidiel, ktoré môžu byť zakryté, keď sa nepoužívajú, je zakrývanie svietidiel neprípustné.

5.14.2. V prípade akejkoľvek poruchy funkcie zakrývacích zariadení musia svietidlá zostať v polohe používania, pokiaľ sú už v činnosti, alebo musí byť možné presunúť ich do polohy používania bez použitia náradia.

5.14.3. Svietidlá sa musia dať nastaviť do polohy používania a rozsvietiť jediným ovládacím zariadením bez toho, aby bola vylúčená možnosť nastaviť do polohy používania bez ich rozsvietenia. V prípade skupinových diaľkových a stretávacích svetlometov sa však uvedené ovládanie vyžaduje len na aktiváciu stretávacích svetlometov.

5.14.4. Z miesta vodiča nesmie byť možné zastaviť úmyselne pohyb rozsvecovaných svietidiel skôr, ako dosiahnu polohu používania. Ak vzniká počas pohybu svietidiel nebezpečenstvo oslnenia ostatných účastníkov cestnej premávky, tieto sa môžu rozsvietiť len po dosiahnutí svojej konečnej polohy.

5.14.5. V rozmedzí teplôt zakrývacieho zariadenia od – 30 °C do + 50 °C musia byť svetlomety schopné dosiahnuť polohu používania do troch sekúnd od začiatku pôsobenia na ovládač.

5.15. Farby vyžarovaného svetla svietidlami sú:

diaľkový svetlomet : biela stretávací svetlomet : biela predné hmlové svietidlo : biela alebo selektívne žltá spätné svietidlo : biela smerové svietidlo : oranžová svetelný výstražný signál : oranžová brzdové svietidlo : červená zariadenie na osvetlenie zadnej registračnej tabuľky : biela predné obrysové svietidlo : biela zadné obrysové svietidlo : červená zadné hmlové svietidlo : červená parkovacie svietidlo : biela vpredu, červená vzadu; oranžová, ak je zlúčená s bočnými smerovými svietidlami alebo s bočnými obrysovými svietidlami bočné obrysové svietidlo : oranžová; najzadnejšie bočné obrysové svietidlo však môže byť červené, ak je v skupine, združené alebo zlúčené so zadným obrysovým svietidlom, zadným doplnkovým obrysovým svietidlom, zadným hmlovým svietidlom, brzdovým svietidlom alebo je v skupine alebo má časť plochy výstupu svetla spoločnú so zadným odrazovým sklom doplnkové obrysové svietidlo : biela vpredu, červená vzadu denné svietidlo : biela zadné odrazové sklo, iné ako trojuholníkové : červená zadné odrazové sklo, trojuholníkové : červená predné odrazové sklo, iné ako trojuholníkové : farba dopadajúceho svetla (6) bočné odrazové sklo, iné ako trojuholníkové : oranžová; najzadnejšie bočné odrazové sklo však môže byť červené, ak je v skupine alebo má časť plochy výstupu svetla spoločnú so zadným obrysovým svietidlom, zadným doplnkovým obrysovým svietidlom, zadným hmlovým svietidlom, brzdovým svietidlom alebo červeným najzadnejším bočným obrysovým svietidlom uhlové svietidlo : biela nápadné označenie : biele alebo žlté na boku; červené alebo žlté vzadu (7)

5.16. Počet svietidiel

5.16.1. Počet svietidiel namontovaných na vozidle sa musí rovnať počtu určenému v bodoch 6.1 až 6.20.

5.17. Každé svietidlo môže byť namontované na pohyblivých častiach za predpokladu, že sú splnené podmienky ustanovené v bodoch 5.18, 5.19 až 5.20.

5.18. Zadné obrysové svietidlá, zadné smerové svietidlá a zadné odrazové sklá, trojuholníkové, ako aj iné ako trojuholníkové, sa môžu namontovať na pohyblivé časti len:

5.18.1. ak svietidlá na pohyblivých častiach spĺňajú vo všetkých pevných polohách pohyblivých častí všetky požiadavky na umiestnenie, geometrickú viditeľnosť a fotometrické požiadavky na tieto svietidlá. Ak sú uvedené funkcie zabezpečené sústavou dvoch svietidiel označených „D“ (pozri bod 2.16.1), stačí, ak uvedené požiadavky spĺňa len jedno z týchto svietidiel, alebo

5.18.2. v prípade, že na uvedené funkcie sú namontované doplnkové svietidlá a sú aktivované, keď je pohyblivá časť v akejkoľvek pevnej otvorenej polohe za predpokladu, že tieto doplnkové svietidlá spĺňajú všetky požiadavky na umiestnenie, geometrickú viditeľnosť a fotometrické požiadavky platné pre svietidlá namontované na pohyblivých častiach.

5.19. Ak sú pohyblivé časti v inej ako „obvyklej polohe používania“, nesmie zariadenie, ktoré je na nich namontované, nevhodne obťažovať ostatných účastníkov cestnej premávky.

5.20. Ak je svietidlo namontované na pohyblivej časti a pohyblivá časť je v „obvyklej(-ých) polohe(-ách) používania“, svietidlo sa musí vždy vrátiť do polohy(-ôh) určenej(-ých) výrobcom v súlade s týmto predpisom. V prípade stretávacích svetlometov a predných hmlových svetiel sa táto požiadavka považuje za splnenú, ak sa po desaťnásobnom pohybe pohyblivých častí a ich návrate do obvyklej polohy žiadna hodnota uhla sklonu týchto svietidiel meraného vzhľadom na ich úchytku pri meraní po každom pohybe pohyblivej časti neodlišuje o viac ako 0,15 % od priemernej hodnoty všetkých desiatich nameraných hodnôt. Ak sa táto hodnota prekročí, musí sa každá medzná hodnota podľa bodu 6.2.6.1.1 upraviť o hodnotu tohto prekročenia, aby sa znížil rozsah povolených sklonov pri kontrole vozidla podľa prílohy 6.

5.21. Žiadna pohyblivá časť s namontovaným zariadením svetelnej signalizácie alebo bez neho nesmie v ktorejkoľvek svojej pevnej polohe inej ako „obvyklá poloha používania“ zakrývať viac ako 50 % zdanlivej plochy predných a zadných obrysových svetiel, predných a zadných smerových svetiel a odrazových skiel v smere ich referenčnej osi.

Ak splnenie tejto požiadavky nie je možné:

5.21.1. aktivujú sa doplnkové svietidlá spĺňajúce všetky požiadavky na vyššie uvedené svietidlá týkajúce sa umiestnenia, geometrickej viditeľnosti a fotometrie vtedy, keď pohyblivá časť zakrýva viac ako 50 % zdanlivej plochy v smere referenčnej osi týchto svietidiel, alebo

5.21.2. iné správne orgány musia byť informované prostredníctvom poznámky v oznamovacom formulári (bod 10.1 prílohy 1) o tom, že v smere referenčnej osi môže byť pohyblivými časťami zakrytých viac ako 50 % zdanlivej plochy, a užívateľ musí byť informovaný prostredníctvom upozornenia vo vozidle o tom, že v určitých polohách pohyblivých častí musia byť ostatní účastníci cestnej premávky upozornení na prítomnosť vozidla na ceste napr. výstražným trojuholníkom alebo iným zariadením podľa vnútroštátnych požiadaviek na cestnú premávku.

5.21.3. Bod 5.21.2 sa nevzťahuje na spätné odrazové sklá.

5.22. S výnimkou odrazových skiel sa svietidlo nepovažuje za nainštalované, aj keď je opatrené homologizačnou značkou, pokiaľ nemôže byť uvedené do užívania samotnou montážou svetelného zdroja.

5.23. Svietidlá musia byť montované na vozidlo tak, aby bolo možné svetelný zdroj správne vymeniť podľa pokynov výrobcu vozidla bez použitia špeciálnych nástrojov iných ako nástroje dodávané výrobcom s vozidlom. Táto požiadavka sa nevzťahuje na:

a) zariadenia homologizované s nevymeniteľným zdrojom svetla;

b) zariadenia homologizované so zdrojmi svetla podľa predpisu č. 99.

5.24. Akákoľvek dočasná, v prípade poruchy bezpečná náhrada funkcie svetelnej signalizácie zadného obrysového svietidla je povolená pod podmienkou, že náhradná funkcia má v prípade poruchy podobnú farbu, intenzitu a polohu ako pôvodné zariadenie, ktoré prestalo fungovať, a že náhradné zariadenie zostane funkčné z hľadiska jeho pôvodnej bezpečnostnej funkcie. V prípade náhrady musia byť stav dočasnej náhrady a potreba opravy indikované kontrolkou na prístrojovej doske (pozri bod 2.18 tohto predpisu).

6. KONKRÉTNE ŠPECIFIKÁCIE

6.1. Diaľkový svetlomet

6.1.1. Prítomnosť

Povinná na motorových vozidlách. Zakázaná na prípojných vozidlách.

6.1.2. Počet

Dva alebo štyri.

Pre vozidlá kategórie N3:

môžu sa namontovať dva ďalšie diaľkové svetlomety.

Ak je vozidlo vybavené štyrmi zakrývateľnými svetlometmi, je montáž dvoch prídavných svetlometov prípustná len na účely svetelnej signalizácie cez deň, ktorá sa vyznačuje ich prechodným rozsvecovaním v krátkych intervaloch (pozri bod 5.12).

6.1.3. Usporiadanie

Žiadne konkrétne špecifikácie.

6.1.4. Umiestnenie

6.1.4.1. Na šírku: žiadne konkrétne špecifikácie.

6.1.4.2. Na výšku: žiadne konkrétne špecifikácie.

6.1.4.3. Na dĺžku: na prednej časti vozidla a musí byť namontovaný tak, aby vyžarované svetlo neobťažovalo vodiča priamo alebo nepriamo cez spätné zrkadlá a/alebo iné plochy na vozidle, ktoré odrážajú svetlo.

6.1.5. Geometrická viditeľnosť

Viditeľnosť svietiacej plochy vrátane pásiem, ktoré sa nejavia ako osvetlené v smere uvažovaného pozorovania, musí byť zabezpečená vnútri rozbiehajúceho sa priestoru ohraničeného priamkami, ktoré vychádzajú od obrysu svietiacej plochy a s referenčnou osou svetlometu zvierajú uhol najmenej 5°. Východzím bodom uhlov geometrickej viditeľnosti je obvod priemetu svietiacej plochy na priečnu rovinu dotýkajúcu sa najprednejšej časti rozptylového skla svetlometu.

6.1.6. Orientácia

Smerom dopredu.

Na každej strane vozidla sa môže na účely osvetlenia zákruty natáčať nanajvýš jeden diaľkový svetlomet.

6.1.7. Elektrické spojenia

6.1.7.1. Diaľkové svetlomety môžu byť zapnuté súčasne alebo vo dvojiciach. Ak sú namontované dva ďalšie diaľkové svetlomety povolené podľa bodu 6.1.2 len pre vozidlá kategórie N3, môžu byť súčasne zapnuté najviac dva páry. Pri prepínaní zo svetla stretávacieho na svetlo diaľkové musí byť zapnutý aspoň jeden pár diaľkových svetlometov. Pri zmene z diaľkového svetla na stretávacie svetlo musia byť vypnuté súčasne všetky diaľkové svetlomety.

6.1.7.2. Stretávacie svetlomety môžu zostať zapnuté súčasne s diaľkovými svetlometmi.

6.1.7.3. Ak sú nainštalované štyri zakrývateľné svetlomety, musí byť pri ich odkrytej polohe zabránené súčasnej činnosti akýchkoľvek prídavných svetlometov, ak sú tieto určené na vytváranie svetelných signálov počas denného svetla, ktoré pozostávajú z prerušovaného rozsvecovania v krátkych intervaloch (pozri bod 5.12).

6.1.8. Kontrolka

Kontrolka zapojenia obvodu je povinná.

6.1.9. Iné požiadavky

6.1.9.1. Celková maximálna svietivosť diaľkových svetlometov, ktoré môžu byť zapnuté súčasne, nesmie prekročiť 225 000 cd, čo zodpovedá referenčnej hodnote 75.

6.1.9.2. Táto maximálna svietivosť sa stanoví sčítaním jednotlivých referenčných označení, ktoré sú na niektorých svetlometoch vyznačené. Každému svetlometu označenému „R“ alebo „CR“ sa pridelí referenčné označenie „10“.

6.2. Stretávací svetlomet

6.2.1. Prítomnosť

Povinná na motorových vozidlách. Zakázaná na prípojných vozidlách.

6.2.2. Počet

Dva.

6.2.3. Usporiadanie

Žiadna osobitná požiadavka.

6.2.4. Umiestnenie

6.2.4.1. Na šírku: okraj zdanlivej plochy v smere referenčnej osi, ktorý je najvzdialenejší od pozdĺžnej strednej roviny vozidla nesmie byť od najvzdialenejšieho vonkajšieho okraja vozidla ďalej ako 400 mm.

Vnútorné okraje zdanlivých plôch v smere referenčných osí musia byť od seba vzdialené najmenej 600 mm. Toto sa však nevzťahuje na kategóriu vozidiel M1 a N1; v prípade všetkých ostatných kategórií motorových vozidiel, ktorých celková šírka je menšia ako 1 300 mm, môže byť táto vzdialenosť zmenšená až na 400 mm.

6.2.4.2. Na výšku: najmenej 500 mm a najviac 1 200 mm nad vozovkou. Pre kategóriu N3G (mimocestné – terénne) vozidlá (8) sa môže maximálna výška zvýšiť na 1 500 mm.

6.2.4.3. Na dĺžku: na prednej časti vozidla. Táto podmienka sa považuje za splnenú, ak vyžarované svetlo neobťažuje vodiča priamo ani nepriamo cez spätné zrkadlá alebo iné plochy na vozidle, ktoré odrážajú svetlo.

6.2.5. Geometrická viditeľnosť

Je určená uhlami α a β stanovenými v bode 2.13:

α = 15° smerom nahor a 10° smerom nadol, ß = 45° smerom von a 10° smerom dovnútra.

Ak požadované fotometrické hodnoty stretávacích svetlometov nepokrývajú celé pole geometrickej viditeľnosti, požaduje sa na účely typovej homologizácie v zostávajúcom poli minimálna hodnota svietivosti 1 cd. Prítomnosť rôznych priehradiek alebo iných súčastí vybavenia v blízkosti svetlometu nesmie vyvolávať druhotné účinky, ktoré by obťažovali iných účastníkov cestnej premávky.

6.2.6. Orientácia

Smerom dopredu.

6.2.6.1. Vertikálna orientácia

6.2.6.1.1. Počiatočný sklon rozhrania stretávacieho svetla, ktorý treba nastaviť na vozidle v nezaťaženom stave s jednou osobou na sedadle vodiča, musí byť výrobcom stanovený s presnosťou na 0,1 % a musí byť zreteľne a nezmazateľným spôsobom vyznačený na každom vozidle v blízkosti svetlometov alebo na výrobnom štítku symbolom uvedeným v prílohe 7.

Hodnota tohto daného sklonu musí byť definovaná podľa bodu 6.2.6.1.2.

6.2.6.1.2. V závislosti od montážnej výšky spodného okraja zdanlivej plochy v smere referenčnej osi stretávacieho svetlometu (h) vyjadrenej v metroch a meranej na nezaťaženom vozidle musí byť vertikálny sklon rozhrania stretávacieho svetla za všetkých statických podmienok podľa prílohy 5 v týchto limitoch a základný sklon musí mať tieto hodnoty:

h < 0,8 limity : medzi – 0,5 % a – 2,5 % základné nastavenie : medzi – 1,0 % a – 1,5 %

0,8 < h < 1,0 limity : medzi – 0,5 % a – 2,5 % základné nastavenie : medzi – 1,0 % a – 1,5 % alebo podľa rozhodnutia výrobcu limity : medzi – 1,0 % a – 3,0 % základné nastavenie : medzi – 1,5 % a – 2,0 % Žiadosť o typovú homologizáciu vozidla musí v tomto prípade obsahovať informáciu o tom, ktorá z dvoch možností sa má použiť.

h > 1,0 limity : medzi – 1,0 % a – 3,0 % základné nastavenie : medzi – 1,5 % a – 2,0 %

Uvedené limity a základné nastavenia sú zhrnuté v diagrame uvedenom ďalej v dokumente.

Pre kategóriu N3G (mimocestné – terénne) vozidlá, kde svetlomety prekračujú výšku 1 200 mm, musia byť limitné hodnoty pre vertikálny sklon vzorky medzi – 1,5 % a – 3,5 %.

Základné nastavenie musí byť medzi – 2 % a – 2,5 %.

6.2.6.2. Korektor sklonu svetlometov

6.2.6.2.1. Ak je na splnenie požiadaviek bodov 6.2.6.1.1 a 6.2.6.1.2 potrebný korektor sklonu svetlometov, musí byť korektor automatický.

6.2.6.2.2. Korektory, ktoré sú nastavované ručne, či už spojito alebo nespojito, sú však prípustné, pokiaľ majú základnú polohu, v ktorej je možné nastaviť počiatočný sklon svietidiel stanovený v bode 6.2.6.1.1 pomocou obvyklých nastavovacích skrutiek alebo podobných prostriedkov.

Tieto ručne nastaviteľné korektory musia byť ovládateľné z miesta vodiča.

Spojito nastaviteľné korektory musia mať referenčné značky udávajúce hlavné podmienky zaťaženia vozidla, ktoré vyžadujú nastavenie stretávacieho svetla.

Pri korektoroch, ktoré nie sú nastaviteľné spojito, musí byť počet polôh taký, aby sa zabezpečil súlad s rozsahom hodnôt stanoveným v bode 6.2.6.1.2 za všetkých podmienok zaťaženia vymedzených v prílohe 5.

Aj pri týchto korektoroch musia byť v blízkosti jeho ovládača zreteľne vyznačené podmienky zaťaženia podľa prílohy 5, ktoré vyžadujú nastavenie stretávacieho svetla (pozri prílohu 8).

6.2.6.2.3. V prípade poruchy korektorov uvedených v bodoch 6.2.6.2.1 a 6.2.6.2.2 nesmie stretávacie svetlo zaujať polohu, v ktorej je sklon menší ako v čase poruchy korektora.

6.2.6.3. Postup merania

6.2.6.3.1. Po nastavení počiatočného sklonu sa odmeria vertikálny sklon stretávacieho svetla vyjadrený v percentách za statických podmienok pri všetkých polohách zaťaženia vymedzených v prílohe 5.

6.2.6.3.2. Meranie odchýlky sklonu stretávacieho svetla ako funkcie zaťaženia sa musí vykonať podľa skúšobného postupu uvedeného v prílohe 6.

6.2.6.4. Horizontálna orientácia

Horizontálna orientácia jedného alebo oboch stretávacích svetlometov sa môže navzájom líšiť, aby sa zabezpečilo osvetlenie zákrut pod podmienkou, že ak sa pohybuje celým lúčom alebo zlomom rozhrania, nesmie sa tento zlom rozhrania pretínať s osou dráhy ťažiska vozidla vo vzdialenostiach od prednej časti vozidla, ktoré sú väčšie ako 100-násobok montážnej výšky príslušných stretávacích svetlometov.

6.2.7. Elektrické spojenia

Prepínač musí pri prepnutí na stretávacie svetlomety súčasne vypnúť všetky diaľkové svetlomety.

Stretávacie svetlo môže zostať rozsvietené súčasne s diaľkovými svetlami.

V prípade stretávacích svetlometov podľa predpisu č. 98 musia plynové výbojkové svetelné zdroje zostať zapnuté, ak sú v činnosti diaľkové svetlomety.

Na osvetlenie zákrut sa môže aktivovať jeden dodatočný zdroj svetla umiestnený vnútri stretávacích svetlometov alebo v svietidle (okrem diaľkového svetlometu), zoskupený alebo zlúčený s príslušnými stretávacími svetlometmi za predpokladu, že horizontálny polomer zakrivenia dráhy ťažiska vozidla bude 500 m alebo menší. To môže výrobca preukázať výpočtom alebo iným spôsobom prijateľným pre orgánom vykonávajúci homologizáciu typu.

Stretávacie svetlomety sa môžu zapínať a vypínať automaticky. Musí však vždy byť možné zapnúť a vypnúť tieto stretávacie svetlomety ručne.

6.2.8. Kontrolka

Kontrolka nie je povinná.

Avšak v prípade, keď sa pohybuje celým lúčom alebo zlomom rozhrania na účely osvetlenia zákrut, je prevádzková kontrolka povinná. Musí ísť o prerušované výstražné svetlo, ktoré sa rozsvieti v prípade poruchy posunutia zlomu rozhrania.

6.2.9. Iné požiadavky

Požiadavky podľa bodu 5.5.2 sa nevzťahujú na stretávacie svetlomety.

Stretávacie svetlomety so svetelným zdrojom, ktorého objektívny svetelný tok prekračuje 2 000 lúmenov, sa môžu namontovať len v spojení s montážou zariadení na čistenie svetlometu podľa predpisu č. 45 (9). Ďalej platí, že z hľadiska vertikálneho sklonu sa nepoužijú ustanovenia bodu 6.2.6.2.2.

Na osvetlenie zákrut sa môžu použiť len stretávacie svetlomety podľa predpisov č. 98 alebo 112.

Ak je osvetlenie zákrut vytvárané horizontálnym pohybom celého lúča alebo zlomu rozhrania, môže sa aktivovať, len ak sa vozidlo pohybuje smerom dopredu. Táto požiadavka neplatí, ak je osvetlenie zákrut vytvárané pre pravú zákrutu v pravostrannej premávke (ľavú zákrutu v ľavostrannej premávke).

6.3. Predné hmlové svietidlo

6.3.1. Prítomnosť

Nepovinná na motorových vozidlách. Zakázaná na prípojných vozidlách.

6.3.2. Počet

Dva.

6.3.3. Usporiadanie

Žiadna osobitná požiadavka.

6.3.4. Umiestnenie

6.3.4.1. Na šírku: bod zdanlivej plochy v smere referenčnej osi, ktorý je najvzdialenejší od pozdĺžnej stredovej roviny vozidla, nesmie byť ďalej ako 400 mm od najvzdialenejšieho vonkajšieho okraja vozidla.

6.3.4.2. Na výšku:

minimálne : najmenej 250 mm nad zemou. maximálne : v prípade vozidiel kategórie M1 a N1 najviac 800 mm nad zemou; v prípade ostatných kategórií vozidiel nie je stanovená maximálna výška.

Žiadny bod zdanlivej plochy v smere referenčnej osi však nesmie byť vyššie ako najvyšší bod na zdanlivej ploche stretávacieho svetlometu v smere referenčnej osi.

6.3.4.3. Na dĺžku: na prednej časti vozidla. Táto podmienka sa považuje za splnenú, ak vyžarované svetlo neobťažuje vodiča priamo ani nepriamo cez spätné zrkadlá alebo iné plochy na vozidle, ktoré odrážajú svetlo.

6.3.5. Geometrická viditeľnosť

Je určená uhlami α a β stanovenými v bode 2.13:

α = 5° smerom nahor a smerom nadol, ß = 45° smerom von a 10° smerom dovnútra.

6.3.6. Orientácia

Smerom dopredu.

Predné hmlové svietidlá nesmú meniť svoju orientáciu v závislosti od uhla vychýlenia riadenia.

Musia byť nasmerované dopredu bez toho, aby nežiaducim spôsobom oslňovali alebo obťažovali protiidúcich vodičov alebo ostatných účastníkov cestnej premávky.

6.3.7. Elektrické spojenia

Predné hmlové svietidlá musí byť možné rozsvecovať a zhasínať nezávisle od diaľkových svetlometov, stretávacích svetlometov alebo od akejkoľvek kombinácie diaľkových a stretávacích svetlometov.

6.3.8. Kontrolka

Kontrolka zapojenia obvodu je povinná. Nezávislé výstražné neprerušované svetlo.

6.3.9. Iné požiadavky

Žiadne.

6.4. Spätné svietidlo

6.4.1. Prítomnosť

Povinná na motorových vozidlách a prípojných vozidlách kategórií O2, O3 a O4. Nepovinná na prípojných vozidlách kategórie O1.

6.4.2. Počet

6.4.2.1. Jedno povinné svietidlo a druhé nepovinné svietidlo na vozidlách kategórie M1 a na všetkých iných vozidlách s dĺžkou menšou ako 6 000 mm.

6.4.2.2. Dva povinné svietidlá a dva nepovinné svietidlá na všetkých vozidlách s dĺžkou nad 6 000 mm okrem vozidiel kategórie M1.

6.4.3. Usporiadanie

Žiadna osobitná požiadavka.

6.4.4. Umiestnenie

6.4.4.1. : Na šírku : žiadna osobitná požiadavka. 6.4.4.2. : Na výšku : najmenej 250 mm a najviac 1 200 mm nad vozovkou. 6.4.4.3. : Na dĺžku : na zadnej časti vozidla.

Ak sú však namontované dva nepovinné svietidlá uvedené v bode 6.4.2.2, musia byť namontované na boku alebo vzadu na vozidle v súlade s požiadavkami bodov 6.4.5 a 6.4.6.

6.4.5. Geometrická viditeľnosť

Je určená uhlami α a β stanovenými v bode 2.13:

α = 15° smerom nahor a 5° smerom nadol, β = 45° vpravo aj vľavo, ak je na vozidle len jedno svietidlo, 45° smerom von a 30° smerom dovnútra, ak sú na vozidle dva svietidlá.

Ak sú dva nepovinné svietidlá podľa bodu 6.4.2.2 namontované na boku vozidla, musí byť referenčná os týchto svietidiel natočená smerom nabok horizontálne so sklonom 10° ± 5° voči stredovej pozdĺžnej rovine vozidla.

6.4.6. Orientácia

Smerom dozadu.

Ak sú dva nepovinné svietidlá podľa bodu 6.4.2.2 namontované na boku vozidla, požiadavky podľa bodu 6.4.5 neplatia. Referenčná os týchto zariadení však musí byť orientovaná smerom von v uhle maximálne 15° horizontálne smerom dozadu voči k strednej pozdĺžnej rovine vozidla.

6.4.7. Elektrické spojenia

6.4.7.1. Musia byť také, aby sa svietidlo mohlo rozsvietiť, len ak je zaradený spätný prevodový stupeň a zariadenie na ovládanie štartovania a vypnutia motora je v polohe umožňujúcej chod motora. Ak nie je splnená niektorá z uvedených podmienok, svietidlá sa nemôžu rozsvietiť, a ak svietia, musia sa vypnúť.

6.4.7.2. Okrem toho musia byť elektrické spojenia dvoch nepovinných svietidiel podľa bodu 6.4.2.2 také, aby sa tieto svietidlá nemohli rozsvietiť, ak nie sú zapnuté svietidlá uvedené v bode 5.11.

Zapnutie svietidiel namontovaných na boku vozidla je prípustné na účely pomalého manévrovania pri pohybe dopredu. Na také účely sa svietidlá aktivujú a deaktivujú ručne samostatným vypínačom a môžu zostať rozsvietené, aj keď je vyradený spätný prevodový stupeň. Ak však pri jazde dopredu rýchlosťou presiahne 10 km/h, svietidlo sa musí automaticky vypnúť a zostať vypnuté až do momentu jeho opätovného úmyselného zapnutia.

6.4.8. Kontrolka

Kontrolka nie je povinná.

6.4.9. Iné požiadavky

Žiadne.

6.5. Smerové svietidlo

6.5.1. Prítomnosť (pozri ďalej uvedený obrázok)

Povinná. Typy smerových svietidiel sa rozdeľujú na kategórie (1, 1a, 1b, 2a, 2b, 5 a 6); ich sústava na jednom vozidle vytvára usporiadanie („A“ a „B“).

Usporiadanie „A“ sa vzťahuje na všetky motorové vozidlá.

Usporiadanie „B“ sa vzťahuje len na prípojné vozidlá.

6.5.2. Počet

Podľa spôsobu usporiadania.

6.5.3. Usporiadania (pozri ďalej uvedený obrázok)

A: dva predné smerové svietidlá kategórií:

1 alebo 1a, alebo 1b, ak je vzdialenosť medzi okrajom zdanlivej plochy v smere referenčnej osi tohto svietidla a okrajom zdanlivej plochy stretávacieho svetlometu v smere referenčnej osi a/alebo prípadne predného hmlového svietidla najmenej 40 mm;

1a alebo 1b, ak je vzdialenosť medzi okrajom zdanlivej plochy v smere referenčnej osi tohto svietidla a okrajom zdanlivej plochy stretávacieho svetlometu v smere referenčnej osi a/alebo prípadne predného hmlového svietidla väčšia ako 20 mm a menšia ako 40 mm;

1b, ak je vzdialenosť medzi okrajom zdanlivej plochy v smere referenčnej osi tohto svietidla a okrajom zdanlivej plochy stretávacieho svetlometu v smere referenčnej osi a/alebo prípadne predného hmlového svietidla menšia ako alebo rovná 20 mm;

dve zadné smerové svietidlá (kategória 2a alebo 2b);

dve nepovinné svietidlá (kategória 2a alebo 2b) na všetkých vozidlách v kategórii M2, M3, N2, N3;

dve bočné smerové svietidlá kategórií 5 alebo 6 (minimálne požiadavky): 5 pre všetky vozidlá M1; pre vozidlá N1, M2 a M3, ak ich dĺžka nepresahuje 6 m; 6 pre všetky vozidlá N2 a N3; pre vozidlá N1, M2 a M3, ak ich dĺžka presahuje 6 m.

Vo všetkých prípadoch je prípustné nahradiť smerové svietidlá kategórie 5 smerovými svietidlami kategórie 6.

Ak sú montované svietidlá, ktoré združujú funkcie predných smerových svietidiel (kategórie 1, 1a, 1b) a bočných smerových svietidiel (kategória 5 alebo 6), môžu byť na splnenie požiadaviek na viditeľnosť podľa bodu 6.5.5 montované dve doplnkové bočné smerové svietidlá (kategória 5 alebo 6).

B: dva zadné smerové svietidlá (kategória 2a alebo 2b);

dve nepovinné svietidlá (kategória 2a alebo 2b) na všetkých vozidlách kategórie O2, O3 a O4.

6.5.4. Umiestnenie

6.5.4.1. Na šírku: okraj zdanlivej plochy v smere referenčnej osi, ktorý je najvzdialenejší od pozdĺžnej strednej roviny vozidla, nesmie byť od najvzdialenejšieho vonkajšieho okraja vozidla ďalej ako 400 mm. Táto podmienka neplatí pre nepovinné zadné svietidlá.

Vnútorné okraje zdanlivých plôch v smere referenčných osí musia byť od seba vzdialené najmenej 600 mm.

Táto vzdialenosť môže byť zmenšená až na 400 mm, ak je celková šírka vozidla menšia ako 1 300 mm.

6.5.4.2. Na výšku: nad vozovkou.

6.5.4.2.1. Výška plochy výstupu svetla bočných smerových svietidiel kategórie 5 alebo 6 nesmie byť:

menej ako : 350 mm pre kategóriu vozidiel M1 a N1 a 500 mm pre všetky ostatné kategórie vozidiel pri meraní od najnižšieho bodu a viac ako : 1 500 mm pri meraní od najvyššieho bodu.

6.5.4.2.2. Výška smerových svietidiel kategórií 1, 1a, 1b, 2a a 2b meraná podľa bodu 5.8 nesmie byť menšia ako 350 mm a väčšia ako 1 500 mm.

6.5.4.2.3. Ak konštrukcia vozidla pri meraní podľa uvedených špecifikácií neumožňuje dodržanie týchto horných limitov a ak nie sú inštalované nepovinné svietidlá, môžu byť tieto limity zvýšené na 2 300 mm v prípade bočných smerových svietidiel kategórie 5 a 6 a na 2 100 mm v prípade smerových svietidiel kategórií 1, 1a, 1b, 2a a 2b.

6.5.4.2.4. Ak sú namontované nepovinné svietidlá, musia byť umiestnené vo výške, ktorá je v súlade s požiadavkami podľa bodu 6.5.4.1, symetricky a v najväčšej vertikálnej vzdialenosti, akú umožňuje karoséria vozidla, nie však menej ako 600 mm, nad povinnými svietidlami.

6.5.4.3. Na dĺžku (pozri ďalej uvedený obrázok)

Vzdialenosť medzi plochou výstupu svetla bočného smerového svietidla (kategória 5 a 6) a priečnou rovinou vyznačujúcou predný obrys celkovej dĺžky vozidla, nesmie presiahnuť 1 800 mm. Ak však pre kategóriu vozidiel M1 a N1 a pre všetky ostatné kategórie vozidiel, konštrukcia vozidla neumožňuje dodržanie minimálnych uhlov viditeľnosti, môže byť táto vzdialenosť zväčšená na 2 500 mm.

6.5.5. Geometrická viditeľnosť

6.5.5.1. Horizontálne uhly: (pozri nižšie uvedený obrázok)

Vertikálne uhly: 15° nad a pod horizontálou pre smerové svietidlá kategórií 1, 1a, 1b, 2a, 2b a 5. Vertikálny uhol pod horizontálou môže byť znížený až na 5°, ak sú svietidlá montované vo výške nižšej ako 750 mm nad vozovkou; 30° nad a 5° pod horizontálou pre smerové svietidlá kategórie 6. Vertikálny uhol nad horizontálou sa môže znížiť na 5°, ak sú nepovinné svietidlá montované vo výške najmenej 2 100 mm nad zemou.

Obrázok (pozri bod 6.5)

6.5.5.2. Alebo podľa rozhodnutia výrobcu pre kategóriu vozidiel M1 a N1 (10):

Predné a zadné smerové svietidlá, ako aj bočné obrysové svietidlá:

Horizontálne uhly sú uvedené na obrázku:

Vertikálne uhly: 15° nad a pod horizontálou. Vertikálny uhol pod horizontálou sa môže zmenšiť na 5°, ak je svietidlo montované vo výške nižšej ako 750 mm nad vozovkou.

Aby mohlo byť svietidlo považované za viditeľné, musí dávať voľný výhľad zdanlivej plochy s veľkosťou aspoň 12,5 cm2, okrem smerových svietidiel kategórie 5 a 6. Vylučuje sa svetelná plocha každého odrazového skla, ktoré neemituje svetlo.

6.5.6. Orientácia

Podľa prípadných špecifikácií výrobcu pre montáž.

6.5.7. Elektrické spojenia

Zapínanie smerových svietidiel musí byť nezávislé od zapínania ostatných svietidiel. Všetky smerové svietidlá na tej istej strane vozidla sa musia zapínať a vypínať tým istým ovládačom a musia svietiť prerušovaným svetlom v rovnakej fáze.

Na vozidlách kategórie M1 a N1 s dĺžkou menšou ako 6 m a s usporiadaním svietidiel v súlade s bodom 6.5.5.2 musia aj prípadné namontované oranžové bočné obrysové svietidlá svietiť prerušovaným svetlom v rovnakej frekvencii (v rovnakej fáze) ako smerové svietidlá.

6.5.8. Kontrolka

Kontrolka činnosti je povinná pre predné a zadné smerové svietidlá. Môže byť optická alebo akustická, alebo obojakého druhu. Ak je optická, musí svietiť prerušovaným svetlom, ktoré v prípade poruchy ktorejkoľvek žiarovky predného alebo zadného smerového svietidla zhasne, zostane rozsvietená bez prerušovania alebo výrazne zmení frekvenciu prerušovania. Ak je výlučne akustická, musí byť dobre počuteľná a minimálne pri poruche ktorejkoľvek žiarovky predného alebo zadného smerového svietidla musí výrazne zmeniť frekvenciu.

Ak je motorové vozidlo prispôsobené na ťahanie prípojného vozidla, musí byť vybavené zvláštnou optickou kontrolkou činnosti smerových svietidiel prípojného vozidla, pokiaľ kontrolka ťažného vozidla neumožňuje zistenie poruchy ktoréhokoľvek smerového svietidla takto vytvorenej jazdnej súpravy.

Pre nepovinný pár smerových svietidiel na prípojných vozidlách nie je kontrolka činnosti povinná.

6.5.9. Iné požiadavky

Svetlo musí byť prerušované 90 ± 30 krát za minútu.

Po uvedení spínača svetelného signálu do činnosti musí najneskôr do jednej sekundy nasledovať rozsvietenie svetla a najneskôr do jeden a pol sekundy jeho prvé zhasnutie. Ak je motorové vozidlo prispôsobené na ťahanie prípojného vozidla, musia sa ovládacím zariadením smerových svietidiel ťažného vozidla uvádzať do činnosti aj smerové svietidlá prípojného vozidla. V prípade poruchy niektorého zo smerových svietidiel s výnimkou skratu musia ostatné smerové svietidlá ďalej svietiť prerušovaným svetlom, pričom frekvencia prerušovania sa za týchto podmienok môže odlišovať od predpísanej frekvencie.

6.6. Svetelný výstražný signál

6.6.1. Prítomnosť

Povinná.

Signál sa dáva súčasnou činnosťou smerových svietidiel v súlade s požiadavkami bodu 6.5.

6.6.2. Počet

Podľa bodu 6.5.2.

6.6.3. Usporiadanie

Podľa bodu 6.5.3.

6.6.4. Umiestnenie

6.6.4.1. Na šírku

Podľa bodu 6.5.4.1.

6.6.4.2. Na výšku

Podľa bodu 6.5.4.2.

6.6.4.3. Na dĺžku

Podľa bodu 6.5.4.3.

6.6.5. Geometrická viditeľnosť

Podľa bodu 6.5.5.

6.6.6. Orientácia

Podľa bodu 6.5.6.

6.6.7. Elektrické spojenia

Signál sa musí zapínať samostatným ovládacím zariadením, ktorým sa umožní, že všetky smerové svietidlá svietiť prerušovaným svetlom v rovnakej fáze.

Na vozidlách kategórie M1 a N1 s dĺžkou menšou ako 6 m a s usporiadaním svietidiel v súlade s bodom 6.5.5.2 musia aj prípadné namontované oranžové bočné obrysové svietidlá svietiť prerušovaným svetlom v rovnakej frekvencii (v rovnakej fáze) ako smerové svietidlá.

6.6.8. Kontrolka

Kontrolka zapojenia obvodu je povinná. Prerušované výstražné svetlo, ktoré môže svietiť spoločne s kontrolkou(-ami) podľa bodu 6.5.8.

6.6.9. Iné požiadavky

Zhodné s požiadavkami bodu 6.5.9. Ak je vozidlo prispôsobené na ťahanie prípojného vozidla, musia sa ovládacím zariadením svetelného výstražného signálu uvádzať do činnosti aj smerové svietidlá na prípojnom vozidle. Výstražný signál musí byť schopný prevádzky aj v prípade, že zariadenie na spúšťanie alebo zastavenie motora je v takej polohe, že chod motora nie je možný.

6.7. Brzdové svietidlo

6.7.1. Prítomnosť

Zariadenia kategórií S1 alebo S2 : povinné na všetkých kategóriách vozidiel. Zariadenia kategórie S3 : povinné na vozidlách kategórie M1 a N1 okrem podvozkov s kabínou a tých vozidiel kategórie N1, ktoré majú otvorený ložný priestor; nepovinné na ostatných kategóriách vozidiel.

6.7.2. Počet

Dve zariadenia kategórií S1 alebo S2 a jedno zariadenie kategórie S3 na všetkých kategóriách vozidiel.

6.7.2.1. Okrem prípadu, keď je namontované zariadenie kategórie S3, môžu byť na vozidlá kategórie M2, M3, N2, N3, O2, O3, a O4 namontované dve nepovinné zariadenia kategórie S1 alebo S2.

6.7.2.2. Len v prípade, že stredná pozdĺžna rovina vozidla neprechádza pevným panelom karosérie, ale oddeľuje jednu alebo dve časti vozidla (napr. dvere) tak, že nie je dostatočný priestor na montáž jediného zariadenia kategórie S3 v strednej pozdĺžnej rovine nad takýmito pohyblivými časťami, môžu sa namontovať buď:

a) dve zariadenia kategórie S3 typu „D“, alebo

b) jedno zariadenie kategórie S3 vysunuté vľavo alebo vpravo od strednej pozdĺžnej roviny.

6.7.3. Usporiadanie

Žiadna osobitná požiadavka.

6.7.4. Umiestnenie

6.7.4.1. Na šírku:

Pri vozidlách kategórie M1 a N1: zariadenia kategórií S1 alebo S2, ktoré tvoria zdanlivú plochu v smere referenčnej osi, ktorá je najvzdialenejšia od stredovej pozdĺžnej roviny vozidla, nesmú byť viac ako 400 mm od najvzdialenejšieho vonkajšieho okraja vozidla.

Na vzdialenosť medzi vnútornými okrajmi zdanlivej plochy v smere referenčnej osi nie sú žiadne osobitné požiadavky.

Pri všetkých ostatných kategóriách vozidiel: v prípade zariadení kategórií S1 alebo S2 musí byť vzdialenosť medzi vnútornými okrajmi zdanlivej plochy v smere referenčných osí najmenej 600 mm od seba. Táto vzdialenosť sa môže zmenšiť na 400 mm, ak je celková šírka vozidla menšia ako 1 300 mm.

Zariadenia kategórie S3: referenčný stred musí byť umiestnený na strednej pozdĺžnej rovine vozidla. V prípade, keď sú podľa bodu 6.7.2 montované dve zariadenia kategórie S3, musia byť umiestnené po jednom čo najbližšie k strednej pozdĺžnej rovine na jej oboch stranách.

V prípade, keď je podľa bodu 6.7.2 prípustné vysunutie jedného svietidla kategórie S3 mimo strednú pozdĺžnu rovinu, nesmie pri tomto vysunutí presiahnuť vzdialenosť referenčného stredu svietidla od strednej pozdĺžnej roviny hodnotu 150 mm.

6.7.4.2. Na výšku:

6.7.4.2.1. Zariadenia kategórií S1 alebo S2: najmenej 350 mm a najviac 1 500 mm nad vozovkou (maximálne 2 100 mm, ak tvar karosérie neumožňuje dodržať výšku 1 500 mm a ak nie sú namontované nepovinné svietidlá).

Ak sú nepovinné svietidlá namontované, musia byť umiestnené vo výške, ktorá je v súlade s požiadavkami na šírku a symetriu svietidiel, a v najväčšej vertikálnej vzdialenosti, akú umožňuje karoséria vozidla, nie však menej ako 600 mm, nad povinnými svietidlami.

6.7.4.2.2. V prípade zariadenia kategórie S3 nesmie byť horizontálna rovina, ktorá sa dotýka spodného okraja zdanlivej plochy:

a) buď viac ako 150 mm pod horizontálnou rovinou dotýkajúcou sa spodného okraja činného povrchu skla alebo zasklenia zadného okna, alebo

b) nižšie ako 850 mm nad vozovkou.

Horizontálna rovina dotýkajúca sa spodného okraja zdanlivej plochy zariadenia kategórie S3 musí však prechádzať nad horizontálnou rovinou dotýkajúcou sa horného okraja zdanlivej plochy zariadenia kategórií S1 alebo S2.

6.7.4.3. Na dĺžku:

Zariadenia kategórií S1 alebo S2 : na zadnej časti vozidla. Zariadenia kategórie S3 : žiadna osobitná požiadavka.

6.7.5. Geometrická viditeľnosť

Horizontálny uhol : Zariadenia kategórií S1 alebo S2: 45° smerom vľavo a vpravo voči pozdĺžnej osi vozidla. Zariadenia kategórie S3: 10° smerom vľavo a vpravo voči pozdĺžnej osi vozidla. Vertikálny uhol : Zariadenia kategórií S1 alebo S2: 15° nad a pod horizontálou. Vertikálny uhol pod horizontálou sa však môže zmenšiť na 5°, ak je svietidlo vo výške nižšej ako 750 mm. Vertikálny uhol nad horizontálou sa môže zmenšiť na 5° v prípade nepovinných svietidiel montovaných vo výške minimálne 2 100 mm nad vozovkou. Zariadenia kategórie S3: 5° nad a 20° pod horizontálou.

6.7.6. Orientácia

Smerom dozadu.

6.7.7. Elektrické spojenia

6.7.7.1. Všetky brzdové svietidlá sa musia rozsvietiť súčasne, keď brzdový systém vydá príslušný signál vymedzený v predpisoch č. 13 a 13-H.

6.7.7.2. Brzdové svietidlá nemusia svietiť, ak zariadenie na spúšťanie a/alebo vypínanie motoru je v polohe, ktorá znemožňuje činnosť motora.

6.7.8. Kontrolka

Kontrolka nie je povinná. Ak existuje, musí ísť o kontrolku činnosti, ktorá dáva neprerušované signálne svetlo, ktoré sa rozsvieti v prípade poruchy brzdových svietidiel.

6.7.9. Iné požiadavky

6.7.9.1. Zariadenie kategórie S3 nemôže byť zlúčené so žiadnym iným svietidlom.

6.7.9.2. Zariadenie kategórie S3 môže byť montované na vonkajšku vozidla alebo vo vozidle.

6.7.9.2.1. V prípade, ak je montované vo vozidle:

vyžarované svetlo nesmie obťažovať vodiča odrazom v spätných zrkadlách a/alebo iných povrchoch vozidla (t. j. zadným sklom).

6.8. Svietidlo zadnej registračnej tabuľky

6.8.1. Prítomnosť

Povinná.

6.8.2. Počet

Taký, aby zariadenie osvetľovalo miesto pre registračnú tabuľku.

6.8.3. Usporiadanie

Také, aby zariadenie osvetľovalo miesto pre registračnú tabuľku.

6.8.4. Umiestnenie

6.8.4.1. : Na šírku : také, aby zariadenie osvetľovalo miesto pre registračnú tabuľku. 6.8.4.2. : Na výšku : také, aby zariadenie osvetľovalo miesto pre registračnú tabuľku. 6.8.4.3. : Na dĺžku : také, aby zariadenie osvetľovalo miesto pre registračnú tabuľku.

6.8.5. Geometrická viditeľnosť

Taká, aby zariadenie osvetľovalo miesto pre registračnú tabuľku.

6.8.6. Orientácia

Taká, aby zariadenie osvetľovalo miesto pre registračnú tabuľku.

6.8.7. Elektrické spojenia

V súlade s bodom 5.11.

6.8.8. Kontrolka

Kontrolka nie je povinná. Ak existuje, jej funkcia musí byť zabezpečená takou istou kontrolkou, aká sa vyžaduje v prípade predných a zadných obrysových svietidiel.

6.8.9. Iné požiadavky

Ak je svietidlo zadnej registračnej tabuľky združené so zadným obrysovým svietidlom, ktoré je zlúčené s brzdovým svietidlom alebo so zadným hmlovým svietidlom, môžu sa fotometrické vlastnosti svietidla zadnej registračnej tabuľky meniť pri rozsvietení brzdového svietidla alebo zadného hmlového svietidla.

6.9. Predné obrysové svietidlo

6.9.1. Prítomnosť

Povinná na všetkých motorových vozidlách.

Povinná na prípojných vozidlách so šírkou nad 1 600 mm.

Nepovinná na prípojných vozidlách so šírkou do 1 600 mm.

6.9.2. Počet

Dva.

6.9.3. Usporiadanie

Žiadna osobitná požiadavka.

6.9.4. Umiestnenie

6.9.4.1. Na šírku: bod zdanlivej plochy v smere referenčnej osi, ktorý je najvzdialenejší od pozdĺžnej stredovej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla.

V prípade prípojného vozidla bod zdanlivej plochy v smere referenčnej osi, ktorý je najďalej od pozdĺžnej strednej roviny vozidla, nesmie byť vzdialený viac ako 150 mm od najvzdialenejšieho vonkajšieho okraja vozidla.

Vzdialenosť medzi vnútornými okrajmi dvoch zdanlivých plôch v smere referenčnej osi:

pri vozidlách kategórie M1 a N1: žiadna osobitná požiadavka;

pri všetkých ostatných kategóriách vozidiel: nesmie byť menšia ako 600 mm. Táto vzdialenosť sa môže zmenšiť na 400 mm, ak je celková šírka vozidla menšia ako 1 300 mm.

6.9.4.2. Na výšku: nad zemou najmenej 350 mm a najviac 1 500 mm (maximálne 2 100 mm pre kategórie O1 a O2 alebo ak v prípade akýchkoľvek iných kategórií vozidiel tvar karosérie neumožňuje, aby bola dodržaná výška 1 500 mm).

6.9.4.3. Na dĺžku: žiadna konkrétna špecifikácia.

6.9.4.4. Pokiaľ je predné obrysové svietidlo zlúčené s iným svietidlom, musí byť na overenie splnenia požiadavky na umiestnenie (body 6.9.4.1 až 6.9.4.3) použitá zdanlivá plocha tohto iného svietidla v smere referenčnej osi.

6.9.5. Geometrická viditeľnosť

6.9.5.1. Horizontálny uhol oboch predných obrysových svietidiel:

45° smerom dovnútra a 80° smerom von.

U prípojných vozidiel môže byť uhol smerom dovnútra znížený až na 5°.

Vertikálny uhol:

15° nad a pod horizontálou. Vertikálny uhol pod horizontálou sa môže zmenšiť až na 5°, ak je svietidlo montované vo výške menšej ako 750 mm nad vozovkou.

6.9.5.2. V prípade kategórie vozidiel M1 a N1 ako alternatíva k bodu 6.9.5.1 podľa rozhodnutia výrobcu alebo jeho riadne splnomocneného zástupcu a len v prípade, že je na vozidle namontované predné bočné obrysové svietidlo.

Horizontálny uhol: 45° smerom von až 45° smerom dnu.

Vertikálny uhol: 15° nad a pod horizontálou. Vertikálny uhol pod horizontálou sa môže zmenšiť na 5°, ak je svietidlo montované vo výške menšej ako 750 mm nad vozovkou.

Aby sa mohlo svietidlo považovať za viditeľné, musí zabezpečovať voľný výhľad zdanlivej plochy s veľkosťou aspoň 12,5 cm2. Vylučuje sa svetelná plocha každého odrazového skla, ktoré neemituje svetlo.

6.9.6. Orientácia

Smerom dopredu.

6.9.7. Elektrické spojenia

V súlade s bodom 5.11.

6.9.8. Kontrolka

Kontrolka zapojenia obvodu je povinná. Kontrolka musí svietiť neprerušovane a nevyžaduje sa, pokiaľ sa osvetlenie prístrojovej dosky môže zapínať len súčasne s prednými obrysovými svietidlami.

6.9.9. Iné požiadavky

Ak je jeden alebo viacero zdrojov infračerveného žiarenia inštalovaných vnútri obrysového svietidla, môže(-u) sa aktivovať len vtedy, keď je zapnutý svetlomet na tej istej strane vozidle a vozidlo sa pohybuje smerom dopredu. V prípade poruchy predného obrysového svietidla alebo svetlometu na tej istej strane sa zdroj(-e) infračerveného žiarenia musí(-ia) automaticky vypnúť.

6.10. Zadné obrysové svietidlá

6.10.1. Prítomnosť

Povinná.

6.10.2. Počet

Dva.

6.10.2.1. Okrem prípadu, keď sú namontované doplnkové obrysové svietidlá, môžu byť na vozidlá kategórie M2, M3, N2, N3, O2, O3, a O4 namontované dve nepovinné obrysové svietidlá.

6.10.3. Usporiadanie

Žiadna osobitná požiadavka.

6.10.4. Umiestnenie

6.10.4.1. Na šírku: bod zdanlivej plochy v smere referenčnej osi, ktorý je najvzdialenejší od pozdĺžnej stredovej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla. Táto podmienka sa nevzťahuje na nepovinné zadné svietidlá.

Vzdialenosť medzi vnútornými okrajmi dvoch zdanlivých plôch v smere referenčnej osi:

pri vozidlách kategórie M1 a N1: žiadna osobitná požiadavka;

pri všetkých ostatných kategóriách vozidiel: nesmie byť menšia ako 600 mm. Táto vzdialenosť sa môže zmenšiť na 400 mm, ak je celková šírka vozidla menšia ako 1 300 mm.

6.10.4.2. Na výšku: najmenej 350 mm a najviac 1 500 mm nad vozovkou (maximálne 2 100 mm, ak tvar karosérie neumožňuje dodržať výšku 1 500 mm a ak nie sú namontované nepovinné svietidlá). Ak sú nepovinné svietidlá namontované, musia byť umiestnené vo výške, ktorá je v súlade s požiadavkami bodu 6.10.4.1 a s požiadavkami na symetriu svietidiel, a v čo najväčšej vertikálnej vzdialenosti, akú umožňuje karoséria vozidla, nie však menej ako 600 mm nad povinnými svietidlami.

6.10.4.3. Na dĺžku: na zadnej časti vozidla.

6.10.5. Geometrická viditeľnosť

6.10.5.1. Horizontálny uhol: 45° smerom dovnútra a 80° smerom von.

Vertikálny uhol: 15° nad a pod horizontálou. Vertikálny uhol pod horizontálou sa môže zmenšiť až na 5°, ak je svietidlo montované vo výške menšej ako 750 mm nad vozovkou. Vertikálny uhol pod horizontálou sa môže zmenšiť až na 5°, ak sú nepovinné svietidlá montované vo výške menšej ako 2 100 mm nad vozovkou.

6.10.5.2. V prípade kategórie vozidiel M1 a N1 ako alternatíva k bodu 6.10.5.1 podľa rozhodnutia výrobcu alebo jeho riadne splnomocneného zástupcu a len v prípade, že je na vozidle namontované predné bočné obrysové svietidlo.

Horizontálny uhol: 45° smerom von až 45° smerom dnu.

Vertikálny uhol: 15° nad a pod horizontálou. Vertikálny uhol pod horizontálou sa môže zmenšiť na 5°, ak je svietidlo montované vo výške menšej ako 750 mm nad vozovkou.

Aby sa mohlo svietidlo považovať za viditeľné, musí zabezpečovať voľný výhľad zdanlivej plochy s veľkosťou aspoň 12,5 cm2. Vylučuje sa svetelná plocha každého odrazového skla, ktoré neemituje svetlo.

6.10.6. Orientácia

Smerom dozadu.

6.10.7. Elektrické spojenia

V súlade s bodom 5.11.

6.10.8. Kontrolka

Kontrolka zapojenia obvodu je povinná. Musí byť združená s kontrolkou pre predné obrysové svietidlá.

6.10.9. Iné požiadavky

Žiadne.

6.11. Zadné hmlové svietidlo

6.11.1. Prítomnosť

Povinná.

6.11.2. Počet

Jedno alebo dve.

6.11.3. Usporiadanie

Žiadna osobitná požiadavka.

6.11.4. Umiestnenie

6.11.4.1. Na šírku: ak je montované len jedno zadné hmlové svietidlo, musí byť vzhľadom k pozdĺžnej strednej rovine vozidla umiestnené na opačnej strane vozidla, ako je smer cestnej premávky v štáte, kde je vozidlo registrované, referenčný stred môže byť tiež umiestnený na strednej pozdĺžnej rovine vozidla.

6.11.4.2. Na výšku: najmenej 250 mm a najviac 1 000 mm nad vozovkou. Pri kategórii N3G (mimocestné – terénne) vozidlá sa môže maximálna výška zvýšiť na 1 200 mm.

6.11.4.3. Na dĺžku: na zadnej časti vozidla.

6.11.5. Geometrická viditeľnosť

Je určená uhlami α a β stanovenými v bode 2.13.:

α = 5° smerom nahor a 5° smerom nadol, ß = 25° doprava a doľava.

6.11.6. Orientácia

Smerom dozadu.

6.11.7. Elektrické spojenia

Zapojenie musí byť také, aby:

6.11.7.1. nebolo možné zadné hmlové svietidlá rozsvietiť, pokiaľ nie sú zapnuté diaľkové svetlá, stretávacie svetlá alebo predné hmlové svietidlá;

6.11.7.2. bolo možné zadné hmlové svietidlá zhasnúť nezávisle od akýchkoľvek iných svietidiel;

6.11.7.3. platila jedna z týchto možností:

6.11.7.3.1. zadné hmlové svietidlo(-á) môže(-u) svietiť dovtedy, kým sú vypnuté obrysové svietidlá, a potom musí(-ia) zostať zadné hmlové svietidlo(-á) vypnuté dovtedy, kým je (sú) opätovne úmyselne zapnuté;

6.11.7.3.2. okrem povinnej kontrolky (bod 6.11.8) musí byť dané upozornenie, minimálne akustické, ak v čase, keď je spínač zadného hmlového svietidla v zapnutej polohe, dôjde k vypnutiu zapaľovania alebo k vytiahnutiu kľúča zo spínacej skrinky štartovania a sú otvorené dvere vodiča, či už sú svietidlá podľa bodu 6.11.7.1 zapnuté, alebo vypnuté;

6.11.7.4. s výnimkou ustanovenia bodov 6.11.7.1 a 6.11.7.3 nesmie byť funkcia zadných hmlových svietidiel ovplyvnená zapínaním alebo vypínaním iných svietidiel.

6.11.8. Kontrolka

Kontrolka zapojenia obvodu je povinná. Nezávislé výstražné neprerušované svetlo.

6.11.9. Iné požiadavky

Vo všetkých prípadoch musí byť vzdialenosť medzi zadným hmlovým svietidlom a brzdovým svietidlom najmenej 100 mm.

6.12. Parkovacie svietidlo

6.12.1. Prítomnosť

Na motorových vozidlách s dĺžkou najviac 6 m a šírkou najviac 2 m je nepovinné.

Na všetkých ostatných vozidlách je zakázané.

6.12.2. Počet

Podľa spôsobu usporiadania.

6.12.3. Usporiadanie

Buď dve svietidlá vpredu a dve vzadu, alebo po jednom svietidle na každej strane.

6.12.4. Umiestnenie

6.12.4.1. Na šírku: bod zdanlivej plochy v smere referenčnej osi, ktorý je najvzdialenejší od pozdĺžnej stredovej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla.

Okrem toho, ak sú montované dva svietidlá, musia byť umiestnené po stranách vozidla.

6.12.4.2. Na výšku:

pri vozidlách kategórie M1 a N1: žiadna osobitná požiadavka;

pri všetkých ostatných kategóriách vozidiel: najmenej 350 mm a najviac 1 500 mm nad vozovkou (maximálne 2 100 mm, ak tvar karosérie vozidla neumožňuje dodržať výšku 1 500 mm).

6.12.4.3. Na dĺžku: žiadna osobitná požiadavka.

6.12.5. Geometrická viditeľnosť

Horizontálny uhol: 45° smerom von, smerom dopredu a smerom dozadu.

Vertikálny uhol: 15° nad a pod horizontálou. Vertikálny uhol pod horizontálou sa môže zmenšiť až na 5°, ak je svietidlo montované vo výške menej ako 750 mm.

6.12.6. Orientácia

Taká, aby boli splnené podmienky viditeľnosti dopredu aj dozadu.

6.12.7. Elektrické spojenia

Spojenie musí umožniť, aby sa parkovacie svietidlo(-á) na tej istej strane vozidla zapínalo(-i) nezávisle od akéhokoľvek iného svietidla.

Parkovacie svietidlo(-á) a prípadne aj predné a zadné obrysové svietidlá podľa bodu 6.12.9 musia byť schopné prevádzky aj v prípade, že zariadenie na spúšťanie motoru je v polohe znemožňujúcej činnosť motora. Zariadenie, ktoré automaticky deaktivuje tieto svietidlá v závislosti na čase, je zakázané.

6.12.8. Kontrolka

Kontrolka zapojenia obvodu nie je povinná. Ak existuje, nesmie byť možné zameniť ju s kontrolkou predných a zadných obrysových svietidiel.

6.12.9. Iné požiadavky

Funkcia tohto svietidla môže byť zabezpečená aj súčasným zapnutím predných a zadných obrysových svietidiel na tej istej strane vozidla.

6.13. Doplnkové obrysové svietidlo

6.13.1. Prítomnosť

Povinná na vozidlách, ktorých celková šírka presahuje 2,10 m. Nie je povinná na vozidlách so šírkou od 1,80 do 2,10 m. Na podvozkoch s kabínou sú zadné doplnkové obrysové svietidlá nepovinné.

6.13.2. Počet

Dve viditeľné spredu a dve viditeľné zozadu.

6.13.3. Usporiadanie

Žiadna osobitná požiadavka.

6.13.4. Umiestnenie

6.13.4.1. Na šírku:

Vpredu a vzadu: čo možno najbližšie k najvzdialenejšiemu vonkajšiemu okraju vozidla. Táto podmienka sa považuje za splnenú, pokiaľ ten bod zdanlivej plochy v smere referenčnej osi, ktorý je najďalej od pozdĺžnej strednej roviny vozidla, nie je vzdialený viac ako 400 mm od najvzdialenejšieho vonkajšieho okraja vozidla.

6.13.4.2. Na výšku:

Vpredu: motorové vozidlá – horizontálna rovina, ktorá sa dotýka horného okraja zdanlivej plochy zariadenia v smere referenčnej osi, nesmie byť nižšie ako horizontálna rovina dotýkajúca sa horného okraja priehľadnej zóny čelného skla.

Prípojné vozidlá a návesy – v najvyššej výške zlučiteľnej s požiadavkami na šírku, konštrukciu a s prevádzkovými požiadavkami vozidla aj požiadavkami na symetriu svietidiel.

Vzadu: v najvyššej výške zlučiteľnej s požiadavkami na šírku, konštrukciu a s prevádzkovými požiadavkami vozidla aj požiadavkami na symetriu svietidiel.

6.13.4.3. Na dĺžku, žiadna osobitná požiadavka.

6.13.5. Geometrická viditeľnosť

Horizontálny uhol: 80° smerom von.

Vertikálny uhol: 5° nad a 20° pod horizontálou.

6.13.6. Orientácia

Taká, aby boli splnené podmienky viditeľnosti dopredu aj dozadu.

6.13.7. Elektrické spojenia

V súlade s bodom 5.11.

6.13.8. Kontrolka

Kontrolka nie je povinná. Ak existuje, musí byť jej funkcia zabezpečená kontrolkou, ktorá je požadovaná pre predné a zadné obrysové svietidlá.

6.13.9. Iné požiadavky

Za predpokladu, že sú splnené všetky ostatné požiadavky, môžu byť svietidlá viditeľné spredu a svietidlá viditeľné zozadu, ktoré sa nachádzajú na rovnakej strane vozidla, združené do jedného zariadenia.

Poloha doplnkového obrysového svietidla voči zodpovedajúcemu obrysovému svietidlu musí byť taká, aby vzdialenosť medzi priemetmi navzájom najbližších bodov zdanlivých plôch oboch posudzovaných svietidiel v smere ich referenčných osí na priečnu vertikálnu rovinu bola najmenej 200 mm.

6.14. Zadné odrazové sklo iné ako trojuholníkové

6.14.1. Prítomnosť

Povinná na motorových vozidlách.

Nepovinná na prípojných vozidlách za predpokladu, že sú v skupine s inými zadnými zariadeniami na svetelnú signalizáciu.

6.14.2. Počet

Dve. Ich parametre musia zodpovedať požiadavkám triedy IA alebo IB odrazových skiel podľa predpisu č. 3. Ďalšie odrazové zariadenia a materiály (vrátane dvoch odrazových skiel, ktoré nie sú v súlade s bodom 6.14.4) sú prípustné za predpokladu, že neznehodnocujú účinnosť povinných zariadení na osvetlenie a svetelnú signalizáciu.

6.14.3. Usporiadanie

Žiadna osobitná požiadavka.

6.14.4. Umiestnenie

6.14.4.1. Na šírku: bod svietiacej plochy, ktorý je najviac vzdialený od pozdĺžnej strednej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla.

Vzdialenosť medzi vnútornými okrajmi dvoch zdanlivých plôch v smere referenčnej osi:

pri vozidlách kategórie M1 a N1: žiadna osobitná požiadavka;

pri všetkých ostatných kategóriách vozidiel: nesmie byť menšia ako 600 mm.

Táto vzdialenosť môže byť zmenšená až na 400 mm, ak je celková šírka vozidla menšia ako 1 300 mm.

6.14.4.2. Na výšku: najmenej 250 mm a najviac 900 mm nad vozovkou (maximálne 1 500 mm, ak tvar karosérie vozidla neumožňuje dodržať výšku 900 mm).

6.14.4.3. Na dĺžku: na zadnej časti vozidla.

6.14.5. Geometrická viditeľnosť

Horizontálny uhol: 30° smerom dovnútra a smerom von.

Vertikálny uhol: 10° nad a pod horizontálou. Vertikálny uhol pod horizontálou sa môže zmenšiť na 5°, ak je odrazové sklo montované vo výške menšej ako 750 mm nad vozovkou.

6.14.6. Orientácia

Smerom dozadu.

6.14.7. Iné požiadavky

Svietiaca plocha odrazového skla môže mať časti spoločné so zdanlivou plochou akéhokoľvek iného svietidla umiestneného vzadu.

6.15. Zadné odrazové sklo, trojuholníkové

6.15.1. Prítomnosť

Povinná na prípojných vozidlách.

Zakázaná na motorových vozidlách.

6.15.2. Počet

Dve. Ich parametre musia zodpovedať požiadavkám triedy IIIA alebo triedy IIIB odrazových skiel podľa predpisu č. 3. Ďalšie odrazové zariadenia a materiály (vrátane dvoch odrazových skiel, ktoré nie sú v súlade s bodom 6.15.4) sú prípustné za predpokladu, že neznehodnocujú účinnosť povinných zariadení na osvetlenie a svetelnú signalizáciu.

6.15.3. Usporiadanie

Vrchol trojuholníka musí smerovať hore.

6.15.4. Umiestnenie

6.15.4.1. Na šírku: bod svietiacej plochy, ktorý je najviac vzdialený od pozdĺžnej strednej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla.

Vzdialenosť medzi vnútornými okrajmi odrazových skiel musí byť najmenej 600 mm. Táto vzdialenosť sa môže zmenšiť až na 400 mm, ak celková šírka vozidla je menšia ako 1 300 mm.

6.15.4.2. Na výšku: najmenej 250 mm a najviac 900 mm nad vozovkou (maximálne 1 500 mm, ak tvar karosérie vozidla neumožňuje dodržať výšku 900 mm).

6.15.4.3. Na dĺžku: na zadnej časti vozidla.

6.15.5. Geometrická viditeľnosť

Horizontálny uhol: 30° smerom dovnútra a smerom von.

Vertikálny uhol: 15° nad a pod horizontálou. Vertikálny uhol pod horizontálou sa môže zmenšiť na 5°, ak je odrazové sklo montované vo výške menšej ako 750 mm nad vozovkou.

6.15.6. Orientácia

Smerom dozadu.

6.15.7. Iné požiadavky

Svietiaca plocha odrazového skla môže mať časti spoločné so zdanlivou plochou akéhokoľvek iného svietidla umiestneného vzadu.

6.16. Predné odrazové sklo iné ako trojuholníkové

6.16.1. Prítomnosť

Povinné na prípojných vozidlách.

Je povinné na motorových vozidlách, ktorých predné svietidlá s reflektormi sú všetky zakrývateľné.

Nepovinné na ostatných motorových vozidlách.

6.16.2. Počet

Dva. Ich parametre musia zodpovedať požiadavkám triedy IA alebo IB odrazových skiel podľa predpisu č. 3. Ďalšie odrazové zariadenia a materiály (vrátane dvoch odrazových skiel, ktoré nie sú v súlade s bodom 6.16.4) sú prípustné za predpokladu, že neznehodnocujú účinnosť povinných zariadení na osvetlenie a svetelnú signalizáciu.

6.16.3. Usporiadanie

Žiadna osobitná požiadavka.

6.16.4. Umiestnenie

6.16.4.1. Na šírku: bod svietiacej plochy, ktorý je najviac vzdialený od pozdĺžnej strednej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla.

V prípade prípojného vozidla bod, ktorý je najviac vzdialený od pozdĺžnej strednej roviny vozidla, nesmie byť vzdialený viac ako 150 mm od najvzdialenejšieho vonkajšieho okraja vozidla.

Vzdialenosť medzi vnútornými okrajmi dvoch zdanlivých plôch v smere referenčnej osi:

pri vozidlách kategórie M1 a N1: žiadna osobitná požiadavka;

pri všetkých ostatných kategóriách vozidiel: nesmie byť menšia ako 600 mm. Táto vzdialenosť sa môže zmenšiť na 400 mm, ak je celková šírka vozidla menšia ako 1 300 mm.

6.16.4.2. Na výšku: najmenej 250 mm a najviac 900 mm nad vozovkou (maximálne 1 500 mm, ak tvar karosérie vozidla neumožňuje dodržať výšku 900 mm).

6.16.4.3. Na dĺžku: na prednej časti vozidla.

6.16.5. Geometrická viditeľnosť

Horizontálny uhol: 30° smerom dovnútra a smerom von. V prípade prípojných vozidiel môže byť uhol smerom dovnútra znížený až na 10°. Pokiaľ nemôže byť tento uhol pri povinných odrazových sklách dodržaný vzhľadom na konštrukciu prípojného vozidla, musia byť namontované doplnkové (dodatočné) odrazové sklá, ktoré musia spoločne s povinnými odrazovými sklami zabezpečovať potrebný uhol viditeľnosti, pričom sú montované bez toho, aby bolo ich umiestnenie obmedzené z hľadiska šírky (bod 6.16.4.1).

Vertikálny uhol: 10° nad a pod horizontálou. Vertikálny uhol pod horizontálou sa môže zmenšiť na 5°, ak je odrazové sklo montované vo výške menšej ako 750 mm nad vozovkou.

6.16.6. Orientácia

Smerom dopredu.

6.16.7. Iné požiadavky

Svietiaca plocha odrazového skla môže mať časti spoločné so zdanlivou plochou akéhokoľvek iného svietidla umiestneného na vozidle vpredu.

6.17. Bočné odrazové sklo iné ako trojuholníkové

6.17.1. Prítomnosť

Povinné : Na všetkých motorových vozidlách, ktorých dĺžka presahuje 6 m. Na všetkých prípojných vozidlách. Nepovinné : Na automobiloch, ktorých dĺžka nepresahuje 6 m.

6.17.2. Počet

Taký, aby vyhovoval požiadavkám na umiestnenie na dĺžku. Parametre týchto zariadení musia zodpovedať požiadavkám triedy IA alebo IB odrazových skiel podľa predpisu č. 3. Ďalšie odrazové zariadenia a materiály (vrátane dvoch odrazových skiel, ktoré nie sú v súlade s bodom 6.17.4) sú prípustné za predpokladu, že neznehodnocujú účinnosť povinných zariadení na osvetlenie a svetelnú signalizáciu.

6.17.3. Usporiadanie

Žiadna osobitná požiadavka.

6.17.4. Umiestnenie

6.17.4.1. Na šírku: žiadna osobitná požiadavka.

6.17.4.2. Na výšku: najmenej 250 mm a najviac 900 mm nad vozovkou (maximálne 1 500 mm, ak tvar karosérie vozidla neumožňuje dodržať výšku 900 mm).

6.17.4.3. Na dĺžku: Aspoň jedno bočné odrazové sklo musí byť umiestnené v strednej tretine vozidla; odrazové sklo, ktoré je najviac vpredu, nesmie byť ďalej ako 3 m od prednej časti vozidla, v prípade prípojných vozidiel sa pri meraní tejto vzdialenosti zohľadňuje aj dĺžka ťažného oja.

Vzdialenosť medzi susednými bočnými odrazovými sklami nesmie presahovať 3 m. To sa však nevzťahuje na vozidlá kategórie M1 a N1.

Pokiaľ konštrukcia vozidla neumožňuje splnenie takejto požiadavky, môže byť vzdialenosť zväčšená na 4 m. Vzdialenosť medzi najzadnejším bočným odrazovým sklom a zadnou časťou vozidla nesmie presahovať 1 m. V prípade automobilov, ktorých dĺžka nepresahuje 6 m, však postačí montáž jedného bočného odrazového skla v prednej tretine a/alebo v poslednej tretine dĺžky vozidla.

6.17.5. Geometrická viditeľnosť

Horizontálny uhol: 45° smerom dopredu a smerom dozadu.

Vertikálny uhol: 10° nad a pod horizontálou. Vertikálny uhol pod horizontálou sa môže zmenšiť na 5°, ak je odrazové sklo montované vo výške menšej ako 750 mm nad vozovkou.

6.17.6. Orientácia

Do strany.

6.17.7. Iné požiadavky

Svietiaca plocha odrazového skla môže mať časti spoločné so zdanlivou plochou akéhokoľvek iného bočného svietidla.

6.18. Bočné obrysové svietidlá

6.18.1. Prítomnosť

Povinné: Na všetkých vozidlách, ktorých dĺžka presahuje 6 m, s výnimkou podvozkov s kabínou; dĺžka prípojných vozidiel sa počíta vrátane ťažného oja. Bočné obrysové svietidlá typu SM1 sa používajú pri všetkých kategóriách vozidiel, na vozidlách kategórie M1 sa môžu použiť bočné obrysové svietidlá typu SM2.

Okrem toho na vozidlách kategórie M1 a N1 s dĺžkou do 6 m sa musia používať bočné obrysové svietidlá, ak dopĺňajú znížené požiadavky na geometrickú viditeľnosť predných obrysových svietidiel v súlade s bodom 6.9.5.2 a zadných obrysových svietidiel v súlade s bodom 6.10.5.2.

Nepovinné:

Na všetkých ostatných vozidlách.

Môžu byť použité obrysové svietidlá typu SM1 alebo SM2.

6.18.2. Minimálny počet na jednej strane

Taký, aby vyhovoval pravidlám na umiestnenie na dĺžku.

6.18.3. Usporiadanie

Žiadne konkrétne špecifikácie.

6.18.4. Umiestnenie

6.18.4.1. Na šírku: žiadne konkrétne špecifikácie.

6.18.4.2. Na výšku: najmenej 250 mm a najviac 1 500 mm nad vozovkou (maximálne 2 100 mm, ak tvar karosérie vozidla neumožňuje dodržať výšku 1 500 mm).

6.18.4.3. Na dĺžku: aspoň jedno obrysové svietidlo musí byť namontované v strednej tretine vozidla, najprednejšie bočné obrysové svietidlo nesmie byť ďalej ako 3 m od prednej časti vozidla, v prípade prípojných vozidiel sa pri meraní tejto vzdialenosti zohľadňuje aj dĺžka ťažného oja. Vzdialenosť medzi dvomi susednými bočnými obrysovými svietidlami nesmie presahovať 3 m. Pokiaľ konštrukcia vozidla neumožňuje splnenie tejto požiadavky, môže byť táto vzdialenosť zväčšená na 4 m.

Vzdialenosť medzi najzadnejšími bočnými obrysovými svietidlami a zadnou časťou vozidla nesmie presahovať 1 m.

V prípade vozidiel, ktorých dĺžka nepresahuje 6 m, a podvozkov s kabínou postačí montáž jedného bočného obrysového svietidla v prednej tretine alebo v poslednej tretine dĺžky vozidla.

6.18.5. Geometrická viditeľnosť

Horizontálny uhol: 45° smerom dopredu a smerom dozadu; v prípade vozidiel, na ktorých je montáž bočných obrysových svietidiel nepovinná, môže byť hodnota zmenšená na 30°.

Ak je vozidlo vybavené bočnými obrysovými svietidlami používanými na doplnenie zníženej geometrickej viditeľnosti predných a zadných smerových svietidiel v súlade s bodom 6.5.5.2 a/alebo obrysových svietidiel v súlade s bodom 6.9.5.2 a 6.10.5.2, platia preň uhly 45° smerom k prednému a zadnému koncu vozidla a 30° smerom k stredu vozidla (pozri obrázok 6.5.5.2).

Vertikálny uhol: 10° nad a pod horizontálou. Vertikálny uhol pod horizontálou sa môže zmenšiť až na 5°, ak je bočné obrysové svietidlo montované vo výške menšej ako 750 mm nad vozovkou.

6.18.6. Orientácia

Do strany.

6.18.7. Elektrické spojenia

Na vozidlách kategórie M1 a N1 s dĺžkou do 6 m môžu byť oranžové bočné obrysové svietidlá zapojené tak, aby svietili prerušovaným svetlom pod podmienkou, že svietia prerušovaným svetlom v rovnakej fáze a v rovnakej frekvencii ako smerové svietidlá na tej istej strane vozidla.

Pri všetkých ostatných kategóriách vozidiel: žiadna konkrétna špecifikácia.

6.18.8. Kontrolka

Kontrolka je nepovinná. Pokiaľ existuje, musí byť jej funkcia zabezpečená kontrolkou, ktorá je požadovaná pre predné a zadné obrysové svietidlá.

6.18.9. Iné požiadavky

Ak je najzadnejšie bočné obrysové svietidlo združené so zadným obrysovým svietidlom, ktoré je zlúčené so zadným hmlovým svietidlom, alebo brzdovým svietidlom, môžu sa fotometrické vlastnosti bočného obrysového svietidla meniť pri rozsvietení zadného hmlového svietidla alebo brzdového svietidla.

Ak majú zadné bočné obrysové svietidlá svietiť prerušovaným svetlom spolu so zadnými smerovými svietidlami, musia mať oranžovú farbu.

6.19. Denné svietidlo (11)

6.19.1. Prítomnosť

Nepovinné na motorových vozidlách. Zakázané na prípojných vozidlách.

6.19.2. Počet

Dve.

6.19.3. Usporiadanie

Žiadna osobitná požiadavka.

6.19.4. Umiestnenie

6.19.4.1. Na šírku: bod zdanlivej plochy v smere referenčnej osi, ktorý je najvzdialenejší od pozdĺžnej stredovej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla.

Vzdialenosť medzi vnútornými okrajmi zdanlivých plôch v smere referenčných osí nesmie byť menšia ako 600 mm.

Táto vzdialenosť môže byť zmenšená až na 400 mm, ak je celková šírka vozidla menšia ako 1 300 mm.

6.19.4.2. Na výšku: najmenej 250 mm a najviac 1 500 mm nad vozovkou.

6.19.4.3. Na dĺžku: na prednej časti vozidla. Táto podmienka sa považuje za splnenú, ak vyžarované svetlo neobťažuje vodiča priamo ani nepriamo cez spätné zrkadlá a/alebo iné plochy na vozidle, ktoré odrážajú svetlo.

6.19.5. Geometrická viditeľnosť

Horizontálna: 20° smerom von a 20° smerom dovnútra.

Vertikálna: 10° smerom nahor a 10° smerom nadol.

6.19.6. Orientácia

Smerom dopredu.

6.19.7. Elektrické spojenia

Ak sú namontované denné svietidlá, musia sa zapínať automaticky, keď je zariadenie na štartovanie a/alebo vypínanie motora v polohe, ktorá umožňuje beh motora. Aktivácia a deaktivácia automatického zapínania denných svietidiel musí byť možná bez použitia nástrojov. Denné svietidlá sa musia automaticky vypnúť pri zapnutí svetlometov okrem prípadu, keď sa denné svietidlá používajú na poskytnutie prerušovanej svetelnej výstrahy v krátkodobých intervaloch.

6.19.8. Kontrolka

Kontrolka zapojenia obvodu je nepovinná.

6.19.9. Iné požiadavky

Žiadne.

6.20. Uhlové svietidlo

6.20.1. Prítomnosť

Nepovinné na motorových vozidlách.

6.20.2. Počet

Dve.

6.20.3. Usporiadanie

Žiadna osobitná požiadavka.

6.20.4. Umiestnenie

6.20.4.1. Na šírku: bod zdanlivej plochy v smere referenčnej osi, ktorý je najvzdialenejší od pozdĺžnej stredovej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla.

6.20.4.2. Na dĺžku: nie ďalej ako 1 000 mm od prednej časti.

6.20.4.3. Na výšku:

minimálne : najmenej 250 mm nad vozovkou; maximálne : najviac 900 mm nad vozovkou.

Žiadny bod zdanlivej plochy v smere referenčnej osi však nesmie byť vyššie ako najvyšší bod zdanlivej plochy v smere referenčnej osi stretávacieho svetlometu.

6.20.5. Geometrická viditeľnosť

Je určená uhlami α a β stanovenými v bode 2.13.:

α = 10° smerom nahor a nadol; β = 30° až 60° smerom von.

6.20.6. Orientácia

Taká, aby svietidlá spĺňali požiadavky na geometrickú viditeľnosť.

6.20.7. Elektrické spojenia

Uhlové svietidlá musia byť zapojené tak, aby nemohli byť aktivované, ak nie sú súčasne rozsvietené diaľkové alebo stretávacie svetlomety.

Uhlové svietidlo na jednej strane vozidla sa môže automaticky zapnúť, ak sú na tejto strane vozidla aktivované smerové svietidlá a/alebo sa zmení uhol riadenia z polohy pre priamu jazdu vpred na danú stranu vozidla.

Uhlové svietidlo sa musí automaticky vypnúť, keď sa vypnú smerové svietidlá a/alebo sa uhol riadenia vráti do polohy pre priamu jazdu vpred.

6.20.8. Kontrolka

Žiadna.

6.20.9. Iné požiadavky

Uhlové svietidlá sa nesmú aktivovať pri rýchlosti vozidla nad 40 km/h.

6.21. Nápadné označenie

6.21.1. Prítomnosť

6.21.1.1. Zakázané: na vozidlách kategórie M1 a O1.

6.21.1.2. Povinné:

6.21.1.2.1. smerom dozadu: úplné obrysové označenie na vozidlách so šírkou nad 2 100 patriacich do týchto kategórií: a) N2 s maximálnou hmotnosťou nad 7,5 tony a N3 (s výnimkou podvozkov s kabínou, neúplných vozidiel a ťahačov návesov); b) O3 a O4;

6.21.1.2.2. do strany: 6.21.1.2.2.1. čiastočné obrysové označenie na vozidlách s dĺžkou nad 6 000 mm (vrátane ťažného oja prípojných vozidiel) patriacich do týchto kategórií: a) N2 s maximálnou hmotnosťou nad 7,5 tony a N3 (s výnimkou podvozkov s kabínou, neúplných vozidiel a ťahačov návesov); b) O3 a O4.

6.21.1.2.3. Ak však tvar, konštrukcia, dizajn alebo prevádzkové požiadavky znemožňujú montáž povinného obrysového označenia, môže byť montované líniové označenie.

6.21.1.3. Nepovinné:

6.21.1.3.1. na všetkých ostatných kategóriách vozidiel neuvedených v bodoch 6.21.1.1 a 6.21.1.2 vrátane kabíny ťahačov návesov a kabíny podvozkov s kabínou.

6.21.1.3.2. Namiesto povinného líniového označenia sa môže použiť čiastočné alebo úplné obrysové označenie a namiesto povinného čiastočného obrysového označenia sa môže použiť úplné obrysové označenie.

6.21.2. Počet

Podľa vyžadovanej prítomnosti.

6.21.3. Usporiadanie

Náp